
Capitolul 1 


Jessica Wakefield parcurse lista candidatelor. 
Plăcându-i să aibă responsabilităţi, se simţea foarte 
în largul ei în rolul de conducătoare a majoretelor. 

Marian Wilson ocupa aceeași funcţie, dar cum 
Jessica era mai veche, o lăsa bucuroasă să comande. 

— Priveşte! exclamă Jessica la adresa Elizabethei, 
sora ei geamănă, toate vor să devină majorete! 

Asta nu era deloc uimitor, deoarece majoretele 
liceului din Sun Valley, aveau o reputaţie excelentă: 
ele încorporau cele mai frumoase eleve ale liceului, 
şi chiar din toată California. În afară de 
încântătoarea Marian Wilson, grupul le cuprindea 
pe Helen Bradley, o roșcată superbă, Jeanie West, o 
brunetă seducătoare, și Maria Santelli care făcea 
salturi periculoase de-ţi tăia respiraţia. Dar, mai ales, 


era foarte frumoasa şi celebra Jessica, cea care, cu 
cei un metru și șaptezeci de centimetri ai ei, cu 
minunatul ei păr auriu și cu ochii de un azuriu 
luminos, era invidiată de toate fetele din orașul Sun 
Valley. 

Totuși, nu era suficient să fii frumoasă ca să faci 
parte din echipa de majorete, trebuia de asemenea 
să fii o elevă bună — chiar dacă Jessica era prima care 
recunoștea că studiile nu erau deloc pasionante. 
Majoretele din grupul ei aveau un stil foarte special 
și invidiat de celelalte licee din California. Toate 
aveau un talent real și fiecare era de neînlocuit în 
specialitatea ei. Jessica veghea la menţinerea 
reputației excelente a echipei. 

Acum, examina lista candidatelor, spunându-și că 
Elizabeth nu-și dădea seama de gravitatea situaţiei. 
Dacă din punct de vedere fizic gemenele erau 
perfect asemănătoare, până la gropița din obrazul 
stâng, nu aveau nicidecum aceleași gusturi. În mai 
multe rânduri, Jessica încercase să trezească 
interesul surorii ei pentru majorete. Ar fi formidabil 
să fie amândouă! 

Dar în zadar. Jessica adora să se dea în spectacol, 
în timp ce Elizabeth era pasionată de scris. Rubrica 
ei „Ochii și Urechile“ era cea mai apreciată din 

„Oracolul“, ziarul liceului. Articolele ei erau 
întotdeauna nostime și pline de spirit, uneori 
ironice, dar niciodată răutăcioase. Și deși Jessica nu 
voia să recunoască, era foarte flatată că familia 
Wakefield se putea mândri cu o jurnalistă plină de 
viitor. 

Pentru moment, își observa sora cu o nerăbdare 
crescândă. Întinsă pe patul acesteia, scoase un oftat 
adânc. Camera nu era aranjată și se găsea într-o 
dezordine de nedescris. Promisese să facă ordine în 
una din aceste zile, dar în acest moment era prea 
ocupată... 

— Liz, cum să aleg două fete din șaptezeci și cinci? 
Hei, Liz, mă asculţi? 

Elizabeth continua să-și pieptene conștiincioasă 
părul. 

— Ai spus ceva, Jess? 

— Să ştii, Liz, se plânse aceasta din urmă, ai face 
mai bine să te interesezi puţin și de viaţa liceului. 

— Îmi faci capul calendar cu povestea ta, dar 
recunosc că n-am înţeles foarte bine despre ce este 
vorba. 

Jessica scoase un oftat exasperat. 

— Despre selecţia majoretelor, bineînţeles! De ce 
întotdeauna să cadă totul pe mine? 


— Pentru că dacă cineva s-ar amesteca, l-ai urmări 
cu un aruncător de flăcări. 

— Sunt căpitan, închipuiește-ţi, și în consecință 
responsabilă. 

— De acord, dar nu-i nevoie să faci prea mult. 
Sunteţi cinci care votaţi; nu vei fi deci singură să decizi. 

Jessica își încreţi sprâncenele şi făcu o 
strâmbătură. 

— Uiţi un lucru: căpitanul — și este aproape o 
tradiție — trebuie să-i ajute pe ceilalți să aleagă. Ele 
contează pe mine, nu pot să le las baltă. Toate vor să 
ştie care fete mi-ar plăcea să fie selecționate. Priveşte 
mai degrabă această hârtie, îi aruncă ea cu o voce 
ascuţită învârtind lista: şaptezeci și cinci de fete și 
două locuri libere. 

— Numai două? repetă Elizabeth cu o privire mirată. 

— Da, două. Acum suntem cinci, deci rămân doar 
două locuri vacante. 

— Jess, nu cumva i-ai promis mai mult sau mai 
puţin unul din posturi Clarei Walker? 

Jessica afişă un aer încurcat. 

— Clara ar fi super. 

—În plus, este cea mai bună prietenă a ta. 

— Nu asta este problema. Ea a fost deja o 
majoretă fantastică și ar putea să devină din nou. 
Numai dacă nu făcea lucrul acela stupid... 

Câteva luni mai înainte, Clara şi frumoasa şi 
bogata Lila Fowler făcuseră parte din majorete; dar 
ele fuseseră concediate după marele joc dintre 
celebrul liceu din Sun Valley și acela din Falaises. 
Cele două fete sabotaseră demonstraţia majoretelor 
din Falaises stropindu-le cu un jet de apă! Cum erau 
eleve bune, se acceptase ca să fie reprimite în trupă. 
Dacă Lila refuzase — ea jurase, după dojana 
umilitoare a directorului să nu mai redevină 
niciodată majoretă — Clara, însă ardea de dorinţă să 
îmbrace din nou uniforma prestigioasă. 

Jessica era sigură că prietena ei va face din nou 
parte din echipă. Va avea concurente serioase, dar 
era graţioasă, frumoasă, elevă bună și avea 
experienţă, ceea ce pleda în favoarea ei. 

— În orice caz, reluă Jessica, Clara are toate 
atuurile ca să fie o bună majoretă. 

— Şi mai ales acela de a fi prietena ta. 

Jessica se aşeză pe pat şi-i aruncă o privire 
furioasă gemenei sale. 

— Ce insinuezi, Liz? 

— Numai că tu ai ales deja o fată, nu-ţi mai rămâne 
decât una de selecționat. 

— Clara n-a fost încă aleasă, preciză Jessica pe un ton 
agresiv. Trebuie să-și încerce norocul, ca și celelalte. 

— Atunci, spuse Elizabeth, înțeleg că ești copleșită 
de griji dacă trebuie să găsești două fete. Bun, să 
vedem, dacă prietena ta Clara nu reușește... 

— Va reuși, o întrerupse Jessica, sunt sigură. 

— Deci, am dreptate: nu-ți rămâne de ales decât o 
majoretă. 

Jessica oftă din nou. 

— Hotărât lucru, nu înţelegi nimic! 

Flutură în aer a doua oară lista și începu să 
citească numele cu voce tare... Numai fete super... 
Sandra Bacon, încă o fată extra. Deodată, scoase un 
strigăt ascuţit şi se ridică: 

— De necrezut! 

— Ce anume? întrebă Liz. 

— Nu-mi vine să cred. 

— Ce? 

— Ce obrăznicie! Ce tupeu afurisit! Ghiceşte cine 
s-a înscris. 

— Cine? se neliniști Liz. 

— Anny Whitman! 

— Fi bine, erai la curent! Ea își anuntase candidatura. 

Jessica fixa foaia de hârtie, cu ochii strălucind de 
indignare. 

— Cum poţi să vorbeşti aşa? N-aș fi crezut că 
această fată ar fi destul de curajoasă pentru... 

Elizabeth se lăsă să cadă pe un scaun scuturând 
din cap. Hotărât lucru, surorii ei îi plăcea să 
dramatizeze, toată lumea știa că Anny își va depune 
candidatura, ea asista la toate repetițiile, urmărind 
cu un interes imens în ce fel se efectuau mișcările și 
iată că Jessica se comporta ca și cum îi cădea cerul în 
cap. 

— Ascultă, Jess, știi bine că am ajutat-o pe Anny la 
matematică, deoarece voia să obtină o notă bună la 
lucrarea de control ca să poată intra în echipă. 
Rezultatele ei la toate materiile sunt excelente. 

— Sper că n-ai încurajat-o, observă Jessica pe un 
ton rece. 

— S-o încurajez? Ştii bine că nu-mi pasă de 
majorete nici cât negru sub unghie! Şi de altfel, 
decizia ta este luată. 

— Nu vreau o asemenea fată în echipa mea, 
declară Jessica cu o voce severă. 

— Şi de ce? 

— Ştii bine despre ce vorbesc... au poreclit-o 
ușuratica Anny. Iese cu toți băieţii din liceu. 

Ca toţi elevii din Sun Valley, Elizabeth cunoștea 
zvonurile regretabile care circulau în legătură cu 
Anny Whitman. Această fată era una din cele mai 
frumoase din liceu, dar avea o reputaţie proastă. 

Trebuie spus că era mereu îndrăgostită, dar 
niciodată de același băiat şi marile ei iubiri nu durau 
mai mult de o seară sau două. 

— Poate că nu sunt decât calomnii, protestă 
Elizabeth. Băiţilor le place să se laude. 

— Oh, Liz, de ce trebuie întotdeauna să refuzi să 
vezi adevărul în faţă? 

— Am ajutat-o pe Anny să lucreze, o cunosc deci 
suficient. Ştiu că se străduiește să se schimbe. Are 
mult de învăţat ca să fie primită la examene. 

— Asta-i cel mai rău. 

— Jessica, sper că-i vei lăsa cel puţin o șansă. 

— La urma urmei, n-are decât să încerce, nu mă 
interesează dacă va candida. 

Elizabeth observă cu un aer gânditor expresia dură 
a surorii ei și privirea ei fixă. Ştia că Jessica putea să se 
arate inflexibilă, totuși se hazardă încă o dată: 

— Ascultă, Jess, să fie aleasă, este mai important 
pentru Anny decât pentru oricare altă fată din Sun 
Valley. Asta ar putea fi un nou început în viaţa ei. Te 
rog, dă-i cel puţin o şansă. 

„Bine vorbit“, se gândi Jess cu furie. Se ridică brusc 
din pat și începu să se învârtească precum un leu în 
cușcă prin cameră. Niciodată nu și-ar permite să-i 
dicteze lui Elizabeth ce trebuie să scrie în „Oracol“. 

— Eu sunt căpitanul majoretelor, Liz, și nu tu. Nu 
vreau ca reputaţia echipei să fie pătată de această 
ușuratică Anny. 

— Şi puţin te interesează că încearcă să se 
schimbe? Pentru Dumnezeu, crezi cu adevărat că o 
liceană de cincisprezece ani poate fi definitiv „rea“? 

— Când vei înceta să te comporti ca o asistenţă 
socială? Liz, trebuie să accepti că Anny nu este decât 
o mică pacoste. 

— Eşti sigură? 

Deodată, Jessica arboră un zâmbet de triumf și își 
încrucișă bratele. Elizabeth o cunoștea destul ca să 
ştie că era pe punctul sa-i întindă o capcană. 

— Pentru că, draga mea, imaginează-ţi că mi s-a 
povestit... că scumpa ta Anny și-a făcut din nou de 
cap nu mai târziu decât noaptea trecută. 

Elizabeth simţi cum i se strânge stomacul. Ca să 
se comporte cu o asemenea siguranţă, Jessica 
trebuia să aibă probe sigure. 

— Ce-a făcut? 

— Îti amintești de acel minunat Rick Andover? 
Sălbaticul care a fost cât pe ce să mă agreseze într-o 
seară, la „Chez Kelly“? Ei bine, ea era cu el. 

— Cine te-a informat? 

— Guraliva aia de Caroline Pearce; i-a văzut 
trecând cu mașina prin faţă la „King's Burger“. 

— Greşești din nou, Jessica, protestă Elizabeth. 
Anny se găsea acasă ca să-și revizuiască materia 
pentru lucrarea de control la matematică din această 
dimineaţă. 

— Să revizuiască? În mașina lui Rick Andover, 
poate! 

— Caroline Pearce s-a înșelat. 

— Vom vedea! exclamă Jessica ridicând din umeri. 


KKK 


Puțin mai târziu în acea dimineaţă, mergând la 
liceu, Elizabeth spera din toată inima că acea 
Caroline Pearce se înșelase. Trebuia neapărat! Dacă 
Anny lua o notă proastă la această lucrare, va trebui 
s-o repete; ceea ce însemna că nu va putea intra în 
echipa de majorete. Trebuia negreșit ca acea 
mahalagioaică de Caroline să se fi înșelat; ori ea nu 
se înșela niciodată. 

Toată ziua au circulat zvonuri în liceu în legătură 
cu Anny Whitman. La ora prânzului, Elizabeth a 
auzit şoptindu-se la cafenea: 

„Uşuratica Anny și-a făcut din nou de cap“. 

— Cu cine? 
— Cu amărâtul ăla de Rick Andover. 


— Nu! 

— Ba da, ea iese cu oricine: asta-i dovada! 

În ciuda acestor bârfe, Elizabeth refuză să-și 
schimbe părerea despre Anny Whitman. După- 
amiază, în articolul pe care-l scrise pentru „Oracol“, 
notă cu grijă numele celor șaptezeci și cinci și 
încheie: „Succes tuturor“. 

În momentul când trecu de ușa grea de la intrare 
încadrată de coloane impozante, o zări pe Anny care 
se depărta ca și cum voia s-o evite. 

— Anny! o strigă Elizabeth. Așteaptă-mă! 

Aceasta se întoarse, o privi pe Elizabeth și grăbi 
pasul. Cu nasul plecat, simţi cum lacrimile i se urcau 
în ochi apoi îi curg pe obraji. Când Elizabeth reuși 
s-o ajungă din urmă, ea hohotea. 

— Ce s-a întâmplat? întrebă ea cu blândeţe. Ceva 
nu-i în ordine? 

— Nimic nu-i în ordine. 

— Ce-ai păţit? 

— Doamna Taylor este odioasă. 

— Profesoara ta de matematică? 

— Da. Trebuia să ne dea o simplă lucrare de 
control și în loc de asta ne-a făcut să susţinem un 
adevărat examen. 

Anny se lăsă să cadă pe pajiște, la umbra unui 
copac. Faţa ei avea o expresie răvășită. 

— Nu te-ai descurcat? se interesă Elizabeth cu 
prudență. 

— Foarte rău. Am ratat totul, bineînţeles. 

— Cum ai ratat totul? 

— Am reușit prima parte, dar restul a fost o 
adevărată catastrofă. 

Elizabeth clătină din cap. 

— Ai fost prevenită că trebuia să reușești la această 
lucrare de control. 

— Da, dar n-am înţeles că va cuprinde toată 
programa. 

Elizabeth ar fi vrut s-o întrebe dacă se pregătise 
într-adevăr, dar preferă să se abțină. Anny frământa 
şireturile pantofilor ei, străduindu-se să le înnoade 
apoi să le desfacă. Mâinile îi tremurau, ochii îi erau 
roșii; simţea că avea nevoie desperată de a vorbi cu 
cineva. 

— Ar fi trebuit să rămân acasă ieri seară ca să 
repet, mărturisi ea. 

Elizabeth profită de această dezvăluire pentru a 
întreba: 

— Vrei să spui că n-ai învăţat, ieri seară? 

Anny își plecă ochii și făcu o grimasă. 

— Puțin. Apoi... Rick Andover a trecut pe la mine ca 
să-i admir noua lui mașină; este într-adevăr super, Liz. 

Elizabeth o privea pe Anny fără să îndrăznească să 
creadă. Își petrecuse într-adevăr seara cu Rick. 

— Este un Chevrolet 55, continuă Anny. A botezat-o 
„Super Nana“, adăugă ea cu un mic surâs. Apoi își 
ridică ochii spre Elizabeth și zâmbetul ei dispăru. 

— Nu mă privi aşa, oftă ea. 

— Nu te privesc. 

— Ba da, mă priveşti. 

— Anny, credeam că era foarte important pentru 
tine să reușești la această lucrare de control. 

— Așa este, Liz. Este chiar lucrul cel mai important 
în acest moment, deoarece vreau să intru în echipa 
de majorete; dacă nu intru, cred că... 

— Crezi că? şopti Elizabeth. 

— Oh, nu mai știu. Uneori am impresia că nici 
măcar nu merită osteneala să încerc. Câteodată mă 
simt jalnică. 

— Jalnică, tu? se miră Elizabeth. De ce? Anny, ești 
una dintre cele mai frumoase fete din Sun Valley. 

Roșeaţa urcă în obrajii nefericitei fete. 

— Nu este adevărat. Da, uneori nu arăt prea rău, dar... 

— Prea rău? Toţi băieţii din liceu sunt nebuni 
după tine. 

Elizabeth își mușcă buzele. Dumnezeule, cum 
făcuse să lase să-i scape o astfel de stângăcie? Din 
fericire, Anny nu remarcă. De fapt, s-ar fi spus că-i 
revenea curajul, deoarece schiță chiar un zâmbet. 

— Da, băieţii mă plac, recunoscu ea cu un râs slab 
și mie îmi place de ei. Faţa ei se crispă. Dar fetele mă 
urăsc; fără îndoială pentru că sunt geloase pe mine. 
Cu atât mai rău! Liz, ce se va întâmpla dacă voi 
obţine o notă proastă la lucrarea de control? Faţa ei 
se posomorî. Dacă nu reușesc va trebui s-o repet, și 
dacă trebuie s-o repet, asta înseamnă că nu voi putea 
face parte niciodată din echipa de majorete. Prima 
selecţie are loc peste două săptămâni, Liz! 

— Nu te neliniști, răspunse Elizabeth ca s-o 
consoleze, vei reuși! 

„Numai dacă sora mea nu se amestecă“ adăugă ea 
în sinea ei. 

Capitolul 2 


Intrând în holul imobilului unde locuia Anny 
împreună cu mama ei, Elizabeth era în prada unor 
sentimente contradictorii. Ea n-avusese curajul să 
refuze ajutorul unei fete descumpănite, și totuși se 
simţea stânjenită. 

Din fericire, reuşise să plece de acasă după cină 
fără să dea vreo explicaţie Jessicăi. Dacă aceasta ar 
afla că o ajuta din nou pe Anny, ar fi furioasă! 

„Ce să-i spun? se întreba ea. Va crede că am trădat-o“. 

De când împlinise șaisprezece ani, Elizabeth nu 
înceta să se întrebe: cum se putea ca două gemene 
atât de asemănătoare să aibă caractere atât de 
opuse? „Fac ceea ce trebuie“, se convingea ea 
urcând în ascensorul care trebuia s-o ducă la etajul 
patru. Anny îi deschise înainte să aibă timp să sune. 


19 


— Salut, Liz. Intră. Te-am pândit de la fereastră; 
nu poți să-ţi imaginezi cât de important este pentru 
mine c-ai venit, șopti ea lăsând-o să intre în salon. 

— Fii liniștită, Anny, spuse Elizabeth râzând. Nu 
sunt totuși aici ca să-ţi salvez viaţa, ci doar pentru 
a-ţi da o lecţie de matematică. 

— Este același lucru. Preselecţia va avea loc 
curând; viitorul meu depinde de asta. 

Privirea pe cât de rugătoare pe atât de intensă a 
lui Anny o jena pe Elizabeth. Cât despre cererea ei, 
risca să-i facă probleme, mai ales cu o adversară ca 
Jessica. 

— Este simpatic la tine, Anny! exclamă ea privind 
salonul. 

Camera era mică dar agreabilă, cu mobilierul ei 
ultramodern. 

Nu mai fusese niciodată acasă la Anny până acum, 
deoarece aceasta preferase să lucreze la liceu. 

— Nu este rău, aprobă încet Anny, cu condiţia 
să-ți placă locuinţele mici. 

— Credeam că locuiești cu mama ta. 

— Cu Johnny, suntem trei, preciză Anny cu un ton 
amar. 

Elizabeth îi aruncă o privire mirată; avea așadar 
un frate? 

— Johnny este iubitul mamei mele; locuiește aici 
și formăm o familie fericită — cum se spune. 

Problemele personale ale doamnei Whitman n-o 
interesau deloc pe Elizabeth. 

Văzând aerul ei stânjenit, Anny se grăbi să se 
scuze: 

— Iartă-mă, Liz, n-ar fi trebuit să ti-o spun, înțeleg 
că amănuntele comportării mamei mele te lasă 
indiferentă. 

— Asta nu înseamnă că sunt indiferentă, protestă 
Elizabeth, numai că... 

„Ce este, de fapt? se întrebă ea. Să fie teama că mă 
compromit? Sunt deja. Poate că Anny are nevoie să 
vorbească“. 

— Uită ce ţi-am spus, reluă Anny, să ne apucăm de 
lucru, tu n-ai timp de pierdut, mă duc să-mi caut 
cărţile. 

Văzând-o părăsind salonul, Elizabeth simţi 
îndemnul s-o sărute pe obraz pe această biată Anny 
atât de dezorientată. Ea îi adresă un mesaj tăcut 
surorii gemene: „lartă-mă, Jess, trebuie s-o fac“. 

— Anny, începu ea când aceasta reveni, spune-mi 
ce te neliniştește. M-ai rugat să te ajut. Dacă am 
acceptat este pentru că sunt sigură că nu-mi pierd 
timpul. 

Anny îi mulțumi cu un zâmbet larg. Ochii ei verzi 
se luminară o clipă când se așeză pe canapea alături 
de Elizabeth. 

— Dacă ai probleme, trebuie să vorbeşti despre 
ele. Anny, știu foarte bine să ascult. 

— Eşti sigură? 

Îndoiala se citea pe faţa ei. 

— Absolut, şi am tot timpul. 

Anny se ridică și merse spre fereastră cu mâinile 
în buzunarele de la spatele blugilor. 

— Ştii ce înseamnă singurătatea, Liz? Vrei să 
vorbesc despre această imposibilitate de a sta de 
vorbă cu cineva? 

— Toată lumea se simte singură, uneori. 

Elizabeth se străduia să-și amintească dacă se 
simţise vreodată singură. Avea familia ei, pe Enid 
Rollins, cea mai bună prietenă cu care putea să 
vorbească despre orice — şi, mai ales, pe Todd 
Wilkins, prietenul ei, vedeta echipei de baschet 
„Gladiatorii“. „Dacă măcar ar cunoaște Anny un 
băiat ca Todd, se gândi Elizabeth, n-ar mai dori să 
iasă cu alţii“. 

Anny se întoarse ca s-o privească pe Elizabeth, cu 
ochii plini de lacrimi. 

— Liz, n-am un singur prieten pe lume. 

Elizabeth încercă să vorbească, dar Anny o opri 
cu un gest al mâinii. 

— Te rog, nu-mi spune mai ales că o mamă este 
cea mai bună prietenă. N-o cunoşti pe a mea. Ea... 
este foarte diferită de celelalte, da, foarte diferită. 

Elizabeth avea sentimentul că Anny era ca un 
baraj ridicat de mult timp. Când se va rupe, vor ieși 
la iveală toate amărăciunile adunate în cincisprezece 
ani de viaţă. 

— Mama avea șaisprezece ani când m-am născut, 
Liz, vârsta ta! Tata avea șaptesprezece ani. S-au 
căsătorit, dar n-au fost niciodată fericiți. Părinţii tăi 
sunt divorțaţi, Liz? 

Bruschețea întrebării o luă pe Elizabeth pe 
nepregătite. Se forța să se familiarizeze cu ideea de 
a fi mamă la șaisprezece ani 

— Ei bine, nu. 

Se simţea aproape vinovată că avea părinţi 
formidabili. Se gândea cum ar fi viaţa ei fără tata și 
mama. Era absolut imposibil! Ea care era atât de 
mândră de tatăl ei așa de amabil și de înţelegător. 
Deși foarte ocupat cu meseria lui de avocat, găsea 
întotdeauna timp să consacre familiei. Ce-ar deveni 
ea fără el? Fără umorul lui? 

Şi mama ei? Îi spusese vreodată cât de mult 
aprecia tot ce făcea pentru ea? În ciuda 
numeroaselor ei activităţi, Alice Wakefield era 

întotdeauna prezentă când fiicele ei aveau nevoie de 
ea. Elizabeth era atât de mândră de fiecare dată când 
se spunea că Jessica şi cu ea erau portretul mamei lor. 

— Părinţii mei s-au despărțit când aveam doi ani, 
continuă Anny. Îmi imaginez că erau prea tineri ca 
să facă faţă responsabilităţilor unei familii. 

Anny era cu un an mai mică decât Elizabeth, dar 
experienţa o maturizase. 

— Bunicii tăi nu te-au ajutat? 

— Bunicii? În principiu, se consideră că își fac 
nepoţii să le sară pe genunchi! Dar nu ai mei. Pentru 
ei, mama însemna mai puţin decât nimic și au 
refuzat să-i vină în ajutor. 

— Anny, îmi pare rău, nu știam. 

Elizabeth aproape regreta că se prezentase ca 
cineva care ştia să asculte, acum afla mai mult decât 
ar fi dorit. Anny îi observă expresia dezolată. 

— Nu, Liz, spuse ea; nu trebuie să fii tristă pentru 
mine. Mama mea nu este ca a ta, dar este simpatică și 
are mult curaj. Ar fi putut să se debaraseze de mine, dar 
m-a crescut. A făcut-o cât a putut mai bine, sunt sigură. 

— Ţi-ai revăzut tatăl? întrebă Elizabeth. 

Ea se temea de răspuns înainte chiar de a pune 
întrebarea. 

Anny avu un mic râs amar. 

— Trecea mai mult sau mai puţin pe acasă timp de 
cinci ani. Dispărea, apoi revenea pentru a cere bani. 
Mama câștiga bine ca manechin, dar el cea mai mare 
parte a timpului, era fără slujbă. Într-o zi a revenit — 
trebuie să fi avut vreo zece ani — și s-a bătut cu 
mama. Am încercat să-i despart, deoarece mi-era 
teamă că-i face rău și atunci a devenit ca un nebun și 
m-a aruncat pe scară... 

Elizabeth se ridică de pe canapea, foarte șocată și 
neștiind ce să spună. Dar Anny n-avea nevoie de 
cuvinte, dorea numai să fie ascultată. 

— Şi eu am fost manechin, acum doi ani. Stiai? 

Fericită să abandoneze delicatul subiect familial, 
Elizabeth se grăbi să aprobe. 

— Oh mi s-a spus că erai fantastică. Eşti făcută 
pentru a poza. 

Nici chiar Jessica, se gândi Elizabeth, n-ar fi putut 
contesta eleganța lui Anny, cu silueta ei zveltă, părul 
negru și ondulat încadrând o față perfectă. 

Anny izbucni în râs. 

— Nu eram deloc fantastică, aşa cum spui. Dar 
această muncă m-a amuzat câtva timp: purtam haine 
fabuloase şi existau o mulţime de oameni în jurul 
meu ca să mă coafeze și să mă machieze. O dată 
aranjată, păream de optsprezece sau nouăsprezece 

ani, în timp ce n-aveam decât treisprezece. Ea avu o 
privire goală. Uneori când mă priveam în oglindă, 
nu mai știam foarte bine ce vârstă aveam. Înţelegi ce 
vreau să spun? În timpul ședinței de pozat eram 
tratată ca un adult, dar când eram demachiată și 
dezbrăcată redeveneam o puștoaică. 

— Să fii ţinta atâtor atenţii trebuie să fie extraordinar. 

Anny ridică din umeri. 

— Toată lumea pretindea că eram super în timpul 
şedinţelor de pozat, dar când se termina, nimeni 
nu-mi mai da atenţie și mă trezeam și mai singură. 
Mama n-avea timp să se ocupe de mine din cauza 
slujbei ei şi eram incapabilă să-mi fac prieteni de 
vârsta mea. 

— Eşti atât de amabilă, mi-e greu să cred. 

— Ba da. Am ieşit cu o mulţime de băieţi. Am fost 
îndrăgostită de câteva ori, dar majoritatea băieţilor 
sunt superficiali să ştii. Adeseori când termini cu ei, 
te disprețuiesc. Iată povestea mea. Liz trebuie să se 
termine, acum. 

— Ce vrei să spui? întrebă Elizabeth, foarte 
mișcată de confidenţele pe care le auzise. 

— Trebuie neapărat să fiu primită la examene și să 
devin majoretă; este singurul mod de a-mi schimba 
viaţa. Înţelegi? Mă vor respecta dacă sunt o elevă 
bună și dacă fac parte din echipă. 


26 


— Înţeleg, aprobă Liz, studiile și îndeletnicirile în 
timpul liber sunt foarte importante, dar nu există 
doar majoretele. Poţi face alte lucruri mult mai 
interesante și cu care sora mea n-are nici o legătură, 
adăugă ea în sinea ei. 

— Oh, te înșeli, Liz! Majoretele sunt tot ce poate 
fi mai bun. 

Anny era stupefiată că cineva poate prefera 
altceva decât ceea ce ea considera mai presus de 
orice. Deodată, își lovi fruntea, era atât de tulburată 
încât nu remarcase privirea malițioasă a Elizabethei. 

— La naiba! Ce proastă sunt, uneori. Trebuie să fii 
un geniu ca să scrii în „Oracol!“ 

De data asta, Elizabeth nu-și putu stăpâni veselia. 
Zâmbi, apoi izbucni în râs, sub privirea mirată a noii 
sale prietene. 

— Oh, iartă-mă, Anny, dar exagerezi, spuse ea 
între două hohote. Nu cred că domnul Collins are 
impresia că el colaborează cu „genii“. 

Strălucitorul director al „Oracolului“ ar fi desigur 
amuzat de ideea lui Anny. 

— Iartă-mă, ştii bine ce vreau să spun, se scuză 
aceasta din urmă. 

— Nu te scuza. Am înţeles foarte bine. A face 
acrobatii în faţa unei mulţimi este fără îndoială mult 

mai exaltant decât să redactezi un articol despre 
ultimele reglementări dictate de „Mintea strălucită“, 
iubitul nostru director. 

La gândul de a face acrobaţii în public, ochii lui 
Anny se luminară. 

— Voi reuși, Liz. 

În prada unei agitaţii extreme, începu să danseze 
în salon și Elizabeth nu putu să nu admire graţia și 
supletea ei. Ar fi perfectă în echipa de majorete — 
dacă cel puţin Jessica i-ar acorda o șansă. 

Toate acele zvonuri care circulau pe seama ei 
erau exagerate, nu putea să fie atât de „rea“ cum 
pretindea Jessica. Dar cum să descopere adevărul? 
se întrebă Elizabeth. 

— Anny, cu toată munca pe care o ai de făcut 
pentru liceu, n-ar trebui să-ţi rămână mult timp ca să 
ieşi cu băieţii, se hazardă ea, găsind că era delicată ca 
un elefant într-un magazin de porțelanuri. 

— Bineînțeles că da, protestă Anny cu 
candoare. Este foarte important pentru mine să 
ies. La drept vorbind, este chiar singurul lucru 
agreabil din viața mea. Nu se poate! Liz, ai văzut 
cât este ceasul? Am face bine să începem să 
lucrăm, adăugă ea deschizând cartea de 
geometrie și caietul. 

Degeaba încercase Elizabeth să se concentreze 
asupra matematicii, nu înceta să se gândească la 
ciudata și tulburătoarea ei descoperire: Anny nu știa 
că avea o reputaţie foarte proastă; pentru ea, băieţii 
nu erau decât însoțitori pentru singurătatea ei. Ea 
nu cunoștea nici porecla de ușuratica Anny care-i 
fusese atribuită. Elizabeth se întreba dacă zvonurile 
erau într-adevăr fondate... 

Acum, Anny era mai veaselă decât la începutul 
serii, constată Elizabeth cu bucurie. 

„Dacă rămâne în această excelentă dispoziţie, 
poate voi putea s-o influențez pe Jessica și să 
reuşim“. 

Ştia de asemenea că se arăta prea optimistă 
crezând că poate schimba starea de spirit a surorii ei 
gemene. Totuși, Anny merita să fie ajutată să-și 
schimbe viața și Elizabeth era hotărâtă s-o facă. 

După două ore de lucru intens, Anny se întinse 
căscând. 

— Nu mai pot, Liz, dar acum înţeleg mai bine; ești 
extraordinară cum explici! 

— Crezi? 

Singura speranţă a Elizabethei era să fie tot atât 
de extraordinară încât s-o poată convinge și pe 
Jessica. 

— Vrei o Coca? 

— Nu, mulțumesc, Anny, trebuie să plec. 

Elizabeth își luă geanta și vesta. Când să iasă, se 
deschise ușa. 

— Scumpo? lată-ne? exclamă o femeie roșcată 
înaltă şi frumoasă intrând în salon. Adresă un 
zâmbet strălucitor Elizabethei: Sunt mama lui Anny. 

— Bună seara, doamnă Whitman, sunt Elizabeth 
Wakefield. 

— Elizabeth! Sunt atât de fericită să te cunosc, 
fiica mea mi-a vorbit mult despre tine, articulă ea cu 
dificultate, deoarece era puţin beată. 

— Mamă, Elizabeth este grăbită, interveni imediat 
Anny. A venit să mă ajute la matematică. Mulţumesc 
mult, Liz, spuse ea conducând-o pe prietena ei spre ușă. 

Buna ei dispoziție de adineauri se risipise. 

— Nu vrei să mă prezinţi fermecătoarei tale 
profesoare? întrebă la rândul lui un bărbat care se 
clătina. 

Îi aruncă Elizabethei o ocheadă care-i făcu inima 
să tresară. Anny stătea încordată, în pragul furiei. 

— EI este Johny, anunţă ea, cu dinţii strânși. 

— Bună seara, domnule. ..? 

Elizabeth regreta că nu plecase cu cinci minute 
mai devreme. 

— Spune-mi Johnny, micuțo, toate fetele 
frumoase îmi spun pe nume. 

— Johnny, Elizabeth trebuie să se întoarcă acasă, 
interveni Anny împingându-l pe bărbatul beat și 
conducându-și prietena spre scară. 

— Liz, nu ştiu ce să spun, mărturisi ea râcâind 
mocheta de pe culoar cu talpa pantofului în timp ce 
aşteptau ascensorul. 

— Nu ai nimic de spus. 

— La ce servește să-mi fac visuri, Liz? Tot ceea ce 
întreprind eșuează. 

— Trebuie să ai încredere în tine, protestă 
Elizabeth. Eu așa cred, de vreme ce spui că un geniu 
de felul meu nu se poate înșela! 

Anny avu un zâmbet slab. 

În autobuzul care o aducea acasă, Flizabeth făcea un 
rezumat al situaţiei: dacă era uşor s-o încurajezi pe 
Anny, în schimb va fi mai delicat s-o convingă pe Jessica. 

„O.K., geniule, își spuse ea, va trebui să reflectezi 
la asta“. 

Capitolul 3 


Jessica era în elementul ei. În curtea interioară a 
vilei, îi arăta Clarei Walker mișcările și figurile pe 
care le va executa dacă voia să revină în rândurile 
majoretelor. 

— Nu este greu, explica ea, n-ai decât să înveți 
exerciţiile pe care le-am adăugat după plecarea ta. 
Și, bineînţeles, trebuie de asemenea să-l urmezi pe 
căpitan. 

Clara era epuizată. Faţa îi era roșie și transpirată 
şi-i era greu să respire. 

— Jess, antrenamentul tău n-a fost niciodată așa 
de dur, gemu ea, vrei să devin campioană olimpică? 

— Te descurci foarte bine, o asigură Jessica; 
trebuie doar să mai exersezi marele șpagat. 

Clara își întinse picioarele ei lungi bronzate. 
Musșchii și tendoanele o dureau. 

Cât despre Jessica, ea era mai curând mulţumită: 
datorită antrenamentului personalizat, era sigură că 
prietena ei va intra în echipa de majorete. 

— Eşti sigură că voi reuși? întrebă Clara forțându-se 
să imite perfect șpagatul prietenei ei. Aș muri de 
rușine dacă vechile mele colege m-ar găsi mai puțin 
bună decât înainte 

— N-avea nici o grijă, protestă Jessica. 

Clara zâmbi de plăcere. 

— Aș fi aşa de mulţumită să revin. Cine va mai fi 
aleasă? 

— Nu știu... Ce părere ai despre Sandra Bacon? 

— Nu-i rea, aprobă Clara, dar nu este întotdeauna 
foarte grațioasă. Îţi amintești când... 

— În piscina Lilei, o întrerupse Jessica pufnind 
în râs. 

— Era de necrezut modul în care își dădea ifose 
pe trambulină — chiar dacă executase o triplă 
săritură sau ceva asemănător, aprobă Clara 
ridicându-se după marele șpagat. 

— Şi Marc, care nu-i acorda nici cea mai mică 
atenţie, rânji Jessica. Până când a alunecat pe 
marginea trambulinei și s-a trezit în piscină! 

Clara se strâmba de râs şi lacrimile îi șiroiau de-a 
lungul obrajilor. Deodată, auzind că Jessica își 

dregea vocea, îşi spuse că mersese prea departe. La 
urma urmei, ea era cea care i-o propusese pe 
Sandra. Dar când a zărit o pereche de bascheţi mari 
aproape de faţa ei, îşi înăltă capul și-l văzu pe Steven 
Wakefield, fratele gemenelor. Deveni stacojie. 
Steven Wakefield, băiatul de care era îndrăgostită de 
luni de zile, se afla în faţa ei când se răsucea ca un 
şarpe pe pardoseala grădinii. 

Se ridică imediat. 

— Salut Steve, şopti ea roșind până în vârful 
urechilor. 

Steve părea că nu-și dădea seama de situaţie, și 
privindu-l cu mai multă atenţie, înţelese că nici 
măcar n-o remarcase. 

— Salut Steve, spuse la rândul ei Jessica. De ce nu 
ești la facultate? Clara va reveni în echipa de 
majorete, nu este fantastic? adăugă ea. 

— Ah, da? se miră Steve privind-o în fine pe Clara. 
Ah, da, bineînţeles, adăugă el grăbindu-se să intre în 
casă. 

Jessica îşi încruntă sprâncenele. Clara ar fi fost 
perfectă pentru fratele ei dacă ar catadicsi cel puţin 
să se intereseze de ea și să înceteze s-o frecventeze 
pe Patricia Martin, a cărei familie avea o reputaţie 
foarte proastă în Sun Valley. Elizabeth îi repeta fără 

încetare că Pat era o fată foarte bună, dar ea, Jessica, 
îi considera pe cei din familia Martin ca persoane 
putin frecventabile. 

— M-am încurcat în mișcările mele, declară Clara, 
confuză. La naiba, trebuie că mă consideră teribil de 
proastă. 

— Nicidecum, obiectă Jessica, este preocupat, 
asta-i tot. Într-una din aceste zile, voi reuși să vă pun 
faţă în faţă, este numai o chestiune de timp... 

Clara aruncă o privire în direcţia casei unde Steve 
dispăruse, apoi spuse suspinând: 

— Bun, am să plec, vom vedea la probele de 
preselecție. 

— O.K., spuse Jess, nu te neliniști; locul este la 
degetul tău mic. 

Îndată ce prietena ei dispăru după coltul casei, se 
grăbi să intre și ea. În găsi pe fratele ei în bucătărie, 
lângă telefon. 

— Ce se întâmplă? întrebă ea. 

Steve schiță o grimasă. 

— Un accident. 

Jessica își simți inima sărind în piept. 

— Ce fel de accident? 

— Tatăl lui Pat a rănit o femeie pe drumul spre 
Palmetto. 

— Oh, nu! exclamă Jessica. 

— Trebuie s-o sun pe Pat, spuse Steven, probabil 
că este răvășită. 

— Femeia este rănită grav? 

Steven scutură din cap. 

— Nu cred, dar nu este sigur; am aflat despre 
accident de la un prieten al lui Pat. Știu doar că 
domnul Martin este arestat. 

— Arestat? gemu Jessica, îngrozită. 

— O să-i retragă permisul de conducere pentru că 
a condus în stare de ebrietate. 

Jessica se lăsă să cadă pe un scaun. Era furioasă 
că un membru al familiei Wakefield să are vreo 
legătură oarecare cu această îngrozitoare familie 
Martin! 

— Steve, începu ea, ţi-am mai spus că toți acești 
oameni erau complet viciaţi. De ce nu te interesezi 
mai curând de Clara? Ea este super! 

— Lasă-mă în pace, Jess, Pat are nevoie de mine, 
trebuie s-o ajut, spuse el formând numărul. 

Jessica părăsi bucătăria. Se simţea neputincioasă 
să-l întoarcă pe fratele ei de la această Patricia. Era 
sigură că într-o zi va suferi din cauza acestei fete. 

Sala de gimnastică a liceului din Sun Valley 
semăna cu un music-hall de pe Broadway cu cele 
şaptezeci și cinci de fete care se prezentau la 
preselecția  majoretelor. Era un spectacol 
extraordinar să le vezi cum repetă ultimele exerciţii: 
răsucirile, marele șpagat, saltul cambrat și vorbind 
unele cu altele. 

— Oh! la! la! exclamă Marian Wilson făcând ochii 
mari, crezi că ne vom descurca de faţă cu atâta lume? 

— De necrezut! supralicită Helen Bradley, sunt 
mai mulți oameni ca la selecţia pentru Miss America. 

Jessica se urcă pe o bancă și suflă în fluierul său aurit. 

— Tăcere! strigă ea. 

Suflă încă de două ori înainte să obţină tăcere. 
Toate privirile se îndreptară spre ea. 

— Sunt Jessica Wakefield, în caz că încă nu știaţi. 
Și iat-o pe Marian Wilson, căpitan ca şi mine. Vi le 
prezint pe Helen Bradley, Jeanie West și Maria 
Santelli. 

Liceenii aplaudau cu un entuziasm care o încântă 
pe Jessica. Văzu cu plăcere că tribunele erau pline și 
îl zări pe Tim, fratele superb al Helenei Bradley. 

Acolo era de asemenea și Elizabeth, ocupată să-și 
ia notițe pentru viitorul ei articol în „Oracol“. O 
însoțea Enid Rollins. 

— Înţeleg că trebuie să fii aici, gemu aceasta din 
urmă la adresa prietenei ei, dar mi-ar plăcea să știu 
de ce m-ai târât într-un asemenea loc. Fără îndoială 
nu m-ai adus ca să admir acrobaţiile! 

— Tăcere, prea devotată scalvă, o tachină 
Elizabeth. Eşti aici pentru că am nevoie de cineva cu 
care să vorbesc și despre altceva decât despre 
majorete. 

Pe podium, Jessica îşi continua discursul. 

— Acum, vă voi prezenta persoana de care 
depinde soarta noastră a tuturor; creierul 
organizaţiei, inima și sufletul trupei — nu-l 
dezbrăcaţi în entuziasmul vostru! 

Cele patru fete care erau alături de Jessica 
începură să pufnească în râs. 

— Şi iată-l, urmă ea, iată-l pe antrenorul nostru... 
Ricky Capaldo! 

Ricky Capaldo, cu faţa stacojie, ieşi din spatele 
tribunei, aruncându-i Jessicăi o privire mortală. Era 
un băiat scund, brunet, cu un aer timid. Nu părea 
foarte frumos la prima vedere, dar privindu-l mai de 
aproape, se putea remarca privirea călduroasă a 
ochilor lui căprui. Făcea obiectul multor glume, 
toate lipsite de răutate. Ricky avea o mapă în care se 

găseau mai multe liste care cuprindeau numele 
candidatelor la preselecție. Împărţi fetele în cinci 
grupe care se plasară în sală. 

Jessica suflă din nou în fluierul ei aurit. 

— Perfect. Azi vom alege douăzeci și cinci de fete. 
Ştiţi deja că nu va fi ușor — la urma urmei, 
majoretele din Sun Valley sunt cele mai frumoase și 
cele mai renumite din toată California. 

Urmară ovaţii formidabile 

— Noroc! le aruncă Jessica. 

Ricky Capaldo traversă sala oprindu-se în fața 
celor cinci grupe și întinse câte o foaie de hârtie lui 
Jess, Marian, Helen, Jeanie și Maria. Cele cinci șefe — 
majorete stăteau în faţa echipelor respective și le 
arătau mișcările, scandând cuvintele de ordine. 

Jessica dirija grupa cuprinzând numele cu 
ultimele litere ale alfabetului. O zări pe Clara Walker 
și-i făcu complice cu ochiul apoi îi văzu faţa 
frumoasă a lui Anny Whitman și se întoarse. „Într- 
adevăr s-a obosit să vină“, îşi spuse ea. 

Fiecare fată se prezenta la strigarea numelui și 
efectua figurile impuse: pasul cadenţat, saltul faimos 
în Y şi își termina demonstraţia strigând sloganul 
celebru al liceului: „Viitorii învingători vă salută. 
Trăiască Gladiatorii!“ 

Douăzeci și cinci au fost eliminate rapid: elevele 
din anul doi cărora le lipsea antrenamentul 
deoarece nu practicau exerciţiile decât de un an, 
stângacele — cele care greşeau pașii și se încurcau în 
mișcări, cele care intrau în panică și fugeau din sală. 

Clara Walker își execută numărul ca și cum făcuse 
parte întotdeauna din trupă, și Jessica se felicita că o 
antrenase bine pe prietena ei, când Anny Whitman 
înainta în mijlocul sălii și îşi începu demonstraţia. 

Ea debută printr-un simplu salut, dar efectuat cu 
o graţie deosebită. Făcu apoi mai multe exerciţii la 
care adaugă înlănţuirile pe care cele din echipă le 
exersau de luni de zile. 

— „Hai Gladiatorii!“ strigă ea efectuând mai multe 
salturi cu precizie și eleganță. 

În afară de Jessica, toată lumea putuse constata 
că Anny era cea mai dotată și cea mai frumoasă 
dintre toate concurentele. Termină prin două rotiri 
perfecte şi un salt periculos spre spate care până 
acum rămăsese specialitatea Mariei Santelli. 

Răsunară aplauze. Cu obrajii roşii de exaltare și 
de fericire, Anny se reintegrase la locul și printre 
felicitările generale. Jessica era singura care nu se 
bucurase de această demonstraţie frumoasă. 

Amintirea recentă a triumfului lui Anny plutea 
încă în sală când Sandra Bacon înainta cu grupul ei 

ca să-și efectueze exerciţiile. Jessica o observă cu 
atenţie și se bucură să constate că se descurca foarte 
bine. 

Ricky Capaldo se apropie atunci de cele cinci șefe 
de majorete pentru a strânge foile pe care scriseseră 
numele celor douăzeci și cinci de semifinaliste. 
Trecând prin faţa lui Anny, el îi adresă un zâmbet 
încurajator. 

— Superb, domnişoară roșcată, o felicită el. 

Își croi drum prin mulțimea de liceeni și se duse 
să se așeze pe o bancă unde începu să deschidă 
voturile. Clara Walker fu aleasă, la fel Sandra Bacon 
și... Anny Whitman. 

— Hei, Jess, exclamă Ricky, ai uitat s-o pui pe 
Anny pe foaia ta! 

— Da? întrebă Jessica. 

— Anny Whitman, n-ai marcat-o. 

— Asta nu este o uitare, Ricky, răspunse Jessica. 

Tocmai în acest moment tânăra avansă spre ei, 
fericită şi surâzătoare. 

— S-a terminat pentru azi? întrebă ea. Am o întâlnire. 

— Aş fi pariat, şopti Jess printre dinți. 

— S-a terminat, aproba Ricky cu căldură. 

Anny îi adresă un zâmbet amabil Jessicăi și se 
îndepărtă spre tribune. 


41 


Jessica o urmări prost dispusă cu privirea și o văzu că 
urcă treptele ca să-l întâlnească pe frumosul Tim Bradley. 

— „El este în ultima clasă, iar ea nu este decât a 
doua“, îşi spuse ea. Și ea care se aştepta ca acest băiat 
să se intereseze de ea și s-o invite să bea o Coca-Cola, 
iată că pleca împreună cu ușuratica Anny. 

Se întoarse spre Helen, aşezată pe bancă, lângă 
ea, care privea lista. 

— Ai face bine să-l supraveghezi pe fratele tău, 
spuse ea. 

— Ce spui? întrebă Helen ridicându-și ochii spre 
tribune, unde Tim se afla lângă Anny. 

— Ai văzut cu cine este? 

— Anny Whitman? 

— Şi nu te deranjează să-l vezi pe fratele tău că 
aleargă după această fată de nimic? continuă Jessica. 

Helen Bradley avu o expresie nefericită văzându-l 
pe Tim părăsind sala în compania lui Anny 
Whitman. 

— Auzisem niște zvonuri, recunoscu ea. 

— Nu sunt zvonuri, protestă Jessica, apoi adăugă 
doar pentru ea însăşi: uşuratica Anny nu va deveni 
niciodată majoretă, să fie clar. 


RR 

În timp ce Jessica îi urmărea pe Tim și pe Anny, o 
altă persoană n-o slăbea din ochi; era Elizabeth. Şi 
această persoană știa foarte bine ce se petrecea în 
capul Jessicăi. 

„Îi poartă sâmbetele lui Anny, se gândea 
Elizabeth, și nu văd într-adevăr ce-aş putea face 
pentru moment“. 

— Am fost încântată să discut cu tine, Liz, îi aruncă 
Enid pe un ton ironic. 

Elizabeth continua s-o fixeze pe Jessica fără să 
audă nimic. 

— Voiam numai să-ţi spun că am apreciat mult 
compania ta. 

Elizabeth rămânea tot tăcută. 

— Hei! Coboară pe pământ, Wakefield! Trezeşte-te, 
Wakefield! ţipă Enid dând o palmă amicală peste 
umărul prietenei sale. Liz, ce se întâmplă? Credeam 
că trebuie să ne amuzăm la aceste eliminatorii. 

— Totul va fi bine, răspunse Elizabeth cu un 
zâmbet forţat. Eu m-am amuzat, mi-a plăcut 
mult Anny Whitman, a fost senzaţională, nu 
găsești? 

— Senzaţională! Dar ceea ce este mai puţin 
senzaţional, Liz, este expresia ta. 

— Ce expresie? întrebă Elizabeth, cam tăios. 

— S-ar spune că ai văzut o fantomă sau că asiști la 
sfârșitul lumii. 

Elizabeth scoase un mic râs. 

— Nu face pe proasta, Enid Rollins. 

— Nu fac deloc pe proasta, protestă Enid. Sincer, 
Liz, tu ai un aer răvășit. Și n-ai încetat s-o priveşti pe 
Jessica în locul lui Anny. Sora ta este cumva pe cale 
să pună la cale o lovitură? 

Cu câtva timp în urmă, Enid avusese ceva de 
împărțit cu Jessica și de atunci nu mai avea 
încredere în ea. 

— Oh, știi bine că sora mea este mereu gata să 
pună ceva la cale, răspunse Elizabeth pe un ton 
degajat. Dar în sinea ei era nebună de neliniște. 

Nimic n-o putea constrânge pe Jessica să-şi 
schimbe părerea o dată ce luase o decizie. 

Capitolul 4 


În toată viata lui, Ricky Capaldo nu fusese atât de 
iubit şi de urât în același timp. De-abia afișase listele 
cu alesele în sala de gimnastică și fu copleșit de un 
grup de fete urlânde şi surescitate, care-și căutau 
numele pe hârtie. Cele care fuseseră eliminate 
începură să-l insulte, iar cele douăzeci și cinci alese 
îl întâmpinară cu ovaţii, unele chiar îl sărutară — 
ceea ce-l făcu să devină stacojiu. 

— Hei, Lăsaţi-mă, n-am nici o influenţă, nici măcar 
n-am votat. 

Elizabeth sosi la timp ca să-l vadă pe Rick 
înconjurat de câștigătoarele fericite. Anny Whitman 
îl luă de gât să-i dea un sărut. 

— Pentru acest preţ, spuse el râzând, aș afişa o 
listă în fiecare zi. 

Anny o zări pe Elizabeth și se repezi spre ea ca s-o anunţe: 

— Liz, am reușit! Şi de asemenea, şi la lucrarea de 
control de matematică! Este super! 

Elizabeth râse fericită. 

— Este într-adevăr fabulos! 

— Da, dar mai sunt și alte probe. Ai putea să mă 
ajuţi pentru ultima dată? Mi-a mai rămas controlul 
final. 

— Bineînţeles, când vei dori. 

— Aşteaptă, lasă-mă să mă gândesc, spuse Anny 
trecând în revistă orarul în cap. Astă seară... nu, nu 
astă seară... am întâlnire. 

— Nu uita că sunt „Ochii și urechile“ din Sun 
Valley, glumi Elizabeth și aș putea scrie că ieși cu 
Tim Bradley. 

— Tim Bradley? repetă Anny pe un ton dezamăgit. 
N-am ieșit cu el decât o singură dată, nu mă 
interesează. 

Elizabeth nu se putu împiedica să se minuneze 
de rapiditatea cu care Anny încheia poveștile ei de 
dragoste! Ea care era convinsă că Tim era ultimul ei 
iubit... 

— Spune-mi numele lui, îi ceru ea pe un ton de 
tachinare. Ricky? 

Anny îi aruncă o privire uluită. 

— Ricky Capaldo? făcu ea cu ochii mari de uimire. 

— Felul în care l-ai sărutat adineaori... 

Anny izbucni în râs. 

— Mă amuzam! N-am intenţionat niciodată să ies 
cu el, să știi. Este atât de... nu știu... este numai un 
coleg. 

Elizabeth aprobă în tăcere. Pentru majoritatea 
fetelor, Ricky nu era decât un coleg bun. 

— Atunci, cine este fericitul ales? insistă Elizabeth 
nu fără neliniște. 

Anny avu un zâmbet misterios. 

— Promiţi să nu spui nimănui? 

— Nu uita că sunt jurnalistă. 

Anny roși. 

— O.K. Dar atunci, să nu spui nimănui de unde ai 
informaţia: o să ies cu Bill și cu Rick! 

— Cum? 

Anny izbucni în râs și ochii ei începură să 
strălucească. 

— Mai întâi trebuie să merg cu Bill la „King's 
Burger“, apoi Rick Andover vrea să mă ducă la plajă 
pentru o baie la miezul nopții. 

Elizabeth o privi pe Anny cu nedumerire: iată o 
fată care se bătea din toate puterile pentru a deveni 
majoretă — și care ieşea cu doi băieţi deodată. În 

ciuda proastei ei reputaţii, era gata s-o lase să scrie 
un articol despre ea în care să dezvăluie numele 
băieţilor cu care ieşea. Și mai rău încă, era faptul că 
unul dintre ei avea o reputaţie foarte proastă. 

— Anny, reuşi să articuleze Elizabeth, ești 
uimitoare! 

Luând această remarcă drept un compliment, 
Anny zâmbi. 

— Nu mă tem de băieţi, mai curând matematica... 

Şi se îndepărtă, făcând un mic semn din mână. 

— Asta vom vedea mai târziu, de acord? 

— De acord, răspunse Elizabeth. 

În articolul ei pentru „Oracol“, Elizabeth nu 
menționă dubla întâlnire a lui Anny, în schimb scrise 
că a fost selecționată printre cele douăzeci și cinci de 
candidate şi că rămânea favorită cu Clara Walker și 
Sandi Bacon. 

Articolul Elizabethei ar fi rămas neremarcat dacă 
Jessica nu s-ar fi manifestat câteva zile mai târziu. Ea 
se repezi furioasă asupra surorii ei. 

— Elizabeth Wakefield, începu ea, în timp ce cele 
două surori se pregăteau să plece la liceu, nu 
trebuie să respecţi reguli când ești jurnalist — 
adevărul, de exemplu? 

— Poftim? întrebă Elizabeth, gata să înfrunte furia 
surorii ei. 

— Ce insinuezi scriind că ușuratica Anny este 
printre favorite? 

— Jess, toată lumea a găsit-o senzaţională! 

— Regret, nu toată lumea — și mai ales nu 
conducătorii echipei. 

— De acord. Recunoaște mai curând că n-o placi. 
Ai auzit cât a fost de aplaudată? 

— Evident, răspunse Jessica, erau toţi foștii ei 
iubiţi. Trebuie să fie vreo sută. De altfel, Helen 
Bradley este de părerea mea. 

— Ah, da? Pentru că fratele ei a spus ceva, din 
întâmplare? 

— Un singur lucru: Anny Whitman își merită 
porecla. 

Jessica răscolise furioasă comoda ca să găsească o 
bluză. 

— Regret, Jess, dar am relatat faptele așa cum 
le-am văzut. Ori, se întâmplă că Anny a fost cea mai 
apreciată dintre candidate. 

— Adevărul este că această fată nu va intra 
niciodată în echipă, ţipă Jessica. 

— De unde știi? 

— Stiu. 

Jessica se repezi în sala de baie și trânti ușa în 
spatele ei ca s-o împiedice pe sora ei s-o întrebe mai 
multe 

„Poate că Anny va găsi un băiat care s-o facă să 
uite de majorete, se gândea Elizabeth. La drept 
vorbind, asta este la fel de improbabil ca a vedea 
Oceanul Pacific transformându-se în deșert“, adăugă 
ea cu un zâmbet. 

Într-o după-amiază, atunci când Flizabeth stătea 
la soare, aşezată pe peluză, Anny se grăbi spre ea și 
o sărută. 

— Am luat un A la ultima lucrare la matematică! 
exclamă ea. O să propun să fii numită fata cea mai 
inteligentă a anului! 

Prin urmare, în ciuda numeroaselor ei întâlniri, 
Anny reușise. Trebuie spus că Elizabeth se dusese de 

două ori la ea acasă pentru revederea materiei — și 
asta pe ascuns de Jessica. 

— Bravo, Anny! 

— Vii acasă? îi propuse Anny. Am poftă să lucrez. 

— Sunt la dispoziţia ta, răspunse Elizabeth. 

Abia se instalaseră fetele în salon și se auzi 
soneria. Anny se ridică pentru a deschide și Elizabeth 
zări în vestibul o femeie în vârstă cu părul alb. 

— Draga mea micuță, şopti doamna bătrână, mi-e 
teamă că mi-am pierdut din nou ochelarii. 

— Nu vă neliniștiți, doamna Jorgenson, spuse 
Anny luând-o cu amabilitate de umeri, știți că-i găsesc 
mereu. Apoi, adresându-se Elizabethei: „Scuză-mă 
doar un minut, nu te superi că mă aștepți?“ 

Elizabeth zâmbi. 

— Nu-ţi face griji, am să încep să lucrez în timp ce 
tu cauţi ochelarii. 

Abia zburase Anny în ajutorul bietei doamne 
Jorgenson, că Elizabeth auzi cheia întorcându-se în 
broască. „Oh, nu, își spuse ea, ultimul lucru pe 
care-l doresc este să am o conversaţie cu doamna 
Whitman şi cu al ei „spune-mi Johnny!“. În ultimele 
două ori când venise la prietena ei, evitase să se 
întâlnească singură cu perechea deoarece o făceau 
să se simtă stânjenită. 


51 


— Scumpo, iată-mă! strigă o voce. Doamna 
Whitman își făcu o intrare foșnitoare. Apoi, 
descoperind-o pe Elizabeth așezată pe canapea, îi 
adresă un zâmbet strălucitor. Hm!... Un rid apăru pe 
fruntea ei frumoasă. Dumneata... eşti.... Nu-mi 
spune nimic... ești 

— Elizabeth Wakefield, doamnă! 

Slavă Domnului, Johnny nu era cu ea. 

Doamna Whitman îi adresă un al doilea surâs 
luminos. 

— Da, îmi amintesc, încântătoarea prietenă a fiicei 
mele, cu un nume atât de frumos. 

„Întoarce-te repede, Anny,“ se rugă Elizabeth în 
sinea ei. 

— Unde este micuța mea dragă? întrebă doamna 
Whitman. 

Foarte fericită să schimbe conversaţia, Elizabeth 
se grăbi să răspundă că se dusese să ajute o vecină. 

— Pariez că este sărmana doamnă Jorgenson. Nu 
înțeleg de ce fiica mea se lasă manipulată de această 
femeie bună. Ar fi făcut mai bine să vă ţină 
companie, o tânără atât de drăguță. O voi dojeni 
pentru nepoliteţea ei. 

Doamna Whitman mirosea a parfum și totodată a 
alcool. 


52 


— Nu trebuie, doamnă, este într-adevăr inutil, 
protestă Elizabeth. Anny este foarte amabilă că vine 
în ajutorul vecinei dumneavoastră și aţi face bine să 
luaţi exemplu de la ea, adăugă ea pentru sine. 

— Ai dreptate, aprobă doamna Whitman, 
schimbându-și subit părerea. Așa este micuța mea 
Anny: atât de dulce şi de generoasă; am încurajat-o 
mereu să facă bine. 

„Mă îndoiesc,“ îşi spuse Elizabeth privind-o pe 
interlocutoarea ei cum se lasă să cadă într-un fotoliu 
de catifea albastră a cărei culoare se armoniza 
perfect cu aceea a pantalonului și bluzei de mătase 
albă. Trebuia să recunoască totuși că această femeie 
avea înfăţişarea și ţinuta unui manechin profesionist. 

— Vorbește-mi despre Anny și despre dumneata, 
Elizabeth. Sunteţi prietene de mult? 

Își regăsise zâmbetul fermecător. Elizabeth făcu o 
ușoară strâmbătură: nu-i plăcea să fie subiect de 
conversaţie. 

— Ei bine, doamnă Whitman, o cunosc pe fiica 
dumneavoastră de un an. O găsesc foarte simpatică, 
dar asta nu înseamnă că suntem prietene. Apoi, 
văzând aerul decepţionat al tinerei femei, se grăbi să 
precizeze: Anny este cu un an mai mică decât mine, 
să ştiţi. Pentru a fi adevărate prietene, trebuie să fii 
de aceeași vârstă. 

Doamna Whitman rămase puţin tăcută. 

— Presupun că ai dreptate, sfârși ea prin a spune; 
sper că ai dreptate. Numai că fiica mea nu mi-a 
prezentat niciodată nici una din prietenele ei. 

Urmă o lungă tăcere pe care doamna Whitman o 
rupse pentru a doua oară. — Elizabeth, pot să-ți 
vorbesc deschis? 

Elizabeth se gândi să refuze, dar în loc de asta, se 
auzi că răspunde: 

— Bineînţeles, doamnă. 

— Fiica mea... este... apreciată în liceu? 

— Apreciată? repetă Elizabeth. 

— Vreau să spun, este foarte populară? 

Dumnezeule, se gândi Elizabeth; „populară“ este 
un cuvânt slab. Se întreba dacă doamna Whitman 
supraveghea ieșirile fiicei sale. Aparent, se interesa 
de ea, dar fără să-şi dea seama cât de important era 
să se ocupe de ea cu adevărat. Fără îndoială, era 
prea prinsă de propria ei viaţă. 

— Nu sunt foarte bine plasată să vă răspund, spuse 
Elizabeth, dar după câte știu, Anny este foarte populară. 

Doamna Whitman lăsă să-i scape un oftat de 
ușurare. 

— Sunt încântată să aflu; îmi făceam griji enorme 
pentru micuța mea dragă. Ştii, munca mea mă 
absoarbe atât de mult încât nu-mi rămâne mult timp 
să veghez asupra ei. 

„Și mama este foarte ocupată, și totuși este 
mereu disponibilă pentru cele două fiice ale ei“, vru 
să-i răspundă Elizabeth. 

— Şi în plus, este Johnny! 

Elizabeth nu-și putu stăpâni un fior auzind acest nume. 

— Aș dori ca Anny să invite mai multe colege 
acasă, continuă doamna Whitman. Aș putea să 
organizez petreceri, așa cum fac alte tinere. Ce 
părere ai, Elizabeth? 

— Cred că fiica dumneavoastră este singura în 
măsură să judece, doamnă, răspunse Elizabeth 
spunându-și că în locul lui Anny, n-ar invita pe 
nimeni acasă. 

Chiar în acel moment, Anny deschise ușa. 

— Nu vei ghici niciodată unde am găsit ochelarii! 
În dulap, pe o etajeră, între cutiile cu mâncare 
pentru pisică şi un lighean de plastic. Deodată, 
zâmbetul ei dispăru și ochii ei își pierdură 
strălucirea. Privirea ei mergea de la mama sa la 
prietena ei. Eşti de mult timp aici, mamă? întrebă ea. 

— Doar de câteva minute, draga mea, răspunse 
doamna Whitman ridicându-se. Acum vă las, n-aş 
vrea să deranjez două frumoase liceene din lucrul 
lor. Să știi că am fost foarte fericită să-ţi vorbesc, 
Elizabeth, adăugă ea părăsind salonul. 

— La revedere, doamnă Whitman, răspunse Elizabeth. 

Anny îi aruncă o privire neliniștită. 

— Ce ţi-a spus? întrebă ea cu o notă de neliniște 
în voce. 

Elizabeth îşi încrucișă neglijent mâinile în spatele 
cefei. 

— Oh, am discutat despre școală și am schimbat 
câteva banalităţi. 

— Ah, asta-i tot? 

— Da, ceea ce contează înainte de toate, este că ai 
note bune la lucrările de control. Acum, trebuie să 
te prepari pentru examenul final. Sunt mândră de 
tine, Anny. După părerea mea, să reușești în studiile 
tale este mai important decât să faci parte din echipa 
de majorete. 

Anny făcu ochi mari de uimire. 

— Liz, nu spune asta. Numai majoretele contează 
pentru mine. 

Intorcându-se acasă la ea, Elizabeth se întreba de 
ce se antrenase într-o asemenea treabă. De ce 

încerca s-o ajute pe Anny Whitman, de vreme ce știa 
în mod sigur că Jessica o ura. Poate asta era 
explicaţia: se va ocupa de Anny, deoarece aceasta 
nu-și dădea seama de puterea dușmancei ei. 

Scoase un oftat. Deocamdată, trebuia să uite de 
grijile ei și să se gândească la viitor. Astă seară, 
liceenii trebuia să se întâlnească la discotecă și 
pentru Elizabeth era o bucurie să danseze cu Todd. 

Când intră în discotecă împreună cu Todd în 
seara aceea, era deja multă lume. „Surferii“, o 
orchestră venită din Nordul Californiei, cânta o 
piesă de succes astfel că toţi, băieţi și fete țineau 
cadența. 

Jessica era cu Skip Harman. Purta o bluză în 
dungi roșii și negre şi o fustă scurtă din piele neagră. 
Manevrase timp de cincisprezece zile ca să reușească 
să iasă cu Skip. El era în ultimul an și jurase că nu va 
ieși niciodată cu fetele din primul an. 

— Va sfârși prin a ceda, afirmase Jess surorii sale. 
Și în plus, mă va ruga să ies cu el înainte de sfârșitul 
săptămânii. 

Elizabeth râsesese. 

— Nici vorbă. 

— Pe ce pariezi? 

— Cea care pierde va spăla mașina. 

— Sunt sigură că vei fi tu, o asigurase Jess. 

Dansând cu Todd, Elizabeth își promise să nu 
mai parieze niciodată cu sora ei când era vorba de 
băieţi. 

— Mă vei ajuta să spăl Fiatul, săptămâna viitoare? 
şopti ea la urechea prietenului ei. 

— Bineînţeles, răspunse el, te voi ajuta să faci tot 
ceea ce vei dori. 

Fl o strânse lângă el şi ea avu o expresie 
malițioasă. 

— Nu fi brutal! 

Această serată mergea minunat, se gândea 
Elizabeth surâzându-i lui Todd. Din întâmplare, 
privirea ei căzu asupra Jessicăi și-și dădu seama că 
aceasta încetase să danseze și privea fix în fundul 
sălii. Elizabeth urmări privirea surorii ei și o zări 
pe Anny Whitman care-și făcea intrarea. Imediat, 
toţi dansatorii își întoarseră capul s-o privească și 
s-o admire. Era îmbrăcată într-un ansamblu negru 
foarte strâns, la care fusta era crăpată până la 
coapsă. Dar asta nu era totul, Anny era însoțită de 
Bruce Patman, frumosul și arogantul căpitan al 
echipei de tenis a liceului din Sun Valley și 
totodată fiul unuia dintre oamenii cei mai bogaţi 
din oraș. 

Bruce făcea parte din dușmanii declaraţi ai 
Jessicăi. Ei trăiseră o mică aventură și Bruce avusese 
tupeul să iasă cu o altă fată. Jessica nu era gata să-l 
ierte și încerca să-l acopere de ridicol de câte ori 
avea ocazia. Dacă Anny avusese cea mai mică șansă 
de a intra în grațiile Jessicăi, o pierduse pentru 
totdeauna, apărând la braţul lui Bruce. Amândoi se 
îndreptau spre ringul de dans. 

Elizabeth clătină din cap cu un oftat. Se sfârșise 
frumoasa serată... 

— Ce s-a întâmplat, Liz? Nu te simţi bine? o 
întrebă Todd aplecându-se spre ea. 

Ca de obicei, părea că-i citea gândurile. 

— Hm... 

Fl îi strânse uşor umărul: 

— Hm, nu este un răspuns. Ce ai? 

Elizabeth scoase un al doilea oftat înainte de a 
bâigui: 

— Iartă-mă, Todd. Îi strânse mâna ca pentru a se 
scuza: dintr-o dată, doream să fiu în altă parte. 

— Vrei să te salvez? propuse el prefăcându-se că o 
ridică. Eu, Tarzan, tu Jane, nu ne mai lipsesc decât 
lianele. 

Avu un zâmbet irezistibil și ea se ghemui lângă el. 

— Tu imbecil și eu neliniștită. În plus, lianele nu 
sunt mijlocul meu de transport preferat. 

— Aș putea cunoaște motivul neliniștii favoritei 
mele? insistă Todd cu tandrete. 

Elizabeth era pe punctul să-i spună ce avea pe 
inimă, când el își lovi fruntea. 

— La naiba, de ce pun mereu atâtea întrebări? 
spuse el ridicând vocea. Bărbaţii sunt într-adevăr 
imbecili. Este din cauza Jessicăi, adevărat? Are 
probleme sau va avea curând și eşti deja solitară cu 
ea, nu-i așa? 

— Eşti nedrept, Todd. Știu că n-o ai pe Jessica la 
inimă, dar este sora mea geamănă. Ai putea cel puţin 
să-i acorzi beneficiul îndoielii, o dată. 

Todd n-o aprecia peste măsură pe Jessica, ceea ce 
o necăjea pe Elizabeth. 

EI își privi prietena în ochi și clătină din cap. 

— Îmi pare rău, făcu el, nu voiam să te necăjesc, 
ci să te ajut. Ti-am spus deja că bărbaţii sunt niște 
brute josnice. 

Elizabeth îl privi, înduioșată. Înalt și zvelt, cu ochi 
căprui, în această seară era deosebit de frumos, cu 
pantalonul de catifea neagră și cu cămașa roșu- 
închis. De ce ţinea la ea, care-și petrecea timpul 
făcându-și griji pentru Jessica? 

— Nu cred că bărbaţii sunt niște brute josnice, 
protestă ea. În orice caz, tu eşti jucătorul de baschet 
cel mai seducător pe care l-am întâlnit vreodată. 

— Câţi ai cunoscut? întrebă Todd. 

— Unul singur. 

— Bine, zise el strângând-o lângă el. 

Jessica avea mereu ochii aţintiţi pe Anny când 
bateristul orchestrei se îndreptă spre scenă ca să 
anunţe un concurs de dans. Imediat, orchestra atacă 
bucata clasată în fruntea topurilor. 

În seara aceea, se aflau la discotecă foarte mulți 
dansatori excelenti, dar nu trebui mult să se observe 
că cel mai bun dintre toți era Skip Harmon. Cu 
Jessica, făcea turul ringului, depășindu-i pe toți. Cu 
excepţia unei perechei. 

Bruce Paton nu era poate la fel de bun dansator 
ca Skip, dar avea un stil formidabil, pe care 
partenera i-l punea în mod deosebit în valoare. 
Pentru Anny, dansul era o a doua natură. 

Bateristul străbătu sala ţinând microfonul 
deasupra capetelor cuplurilor de dansatori, ca să 
afle care erau mai aplaudate. La sfârşit, nu mai 
rămaseră decât două: Skip Harmon și Jessica, Anny 
şi Bruce. 

Toţi elevii din Sun Valley știau că Jessica era una 
dintre cele mai bune dansatoare din liceu. Părul ei 
lung, blond, flutura în jurul capului în timp ce 
evolua în perfectă armonie cu muzica. Dar nimeni 
n-o văzuse încă pe Anny Whitman la lucru. Era o 
concurentă redutabilă. 

Bateristul ridică microfonul deasupra capului 
Jessicăi şi al lui Skip, apoi deasupra lui Bruce și al lui 
Anny; el numără secundele și declară că cele două 
perechi erau la egalitate la aplauze. 

După câteva minute, bateristul îşi ridică umerii în 
semn de neputinţă. Le luă de mână pe Jessica și apoi 
pe Anny și le ridică împreună pentru a indica un 
meci nul. 

Anny se întoarse atunci spre rivala sa, cu faţa 
radioasă: 

— Îti dai seama, Jess, tu şi cu mine, este 
super! 

Jessica își fixă un surâs pe buze, dar Elizabeth 
remarcă privirea ei înghețată. 

Târziu, seara, în momentul plecării, Anny se grăbi 
spre Elizabeth, fericită de triumful ei. 

— A fost fantastic, nu crezi? 

— Desigur, răspunse Elizabeth. 

— I-am arătat Jessicăi că nu sunt atât de rea, tu ce 
crezi? 

Elizabeth zâmbi. 

— Într-adevăr. Dar nu se putu împiedica să 
gândească: „Ai fi făcut mai bine să nu-i arăţi nimic!“ 

— Crezi că asta va schimba ceva? continuă Anny, 
cu o naivitate surprinzătoare. 

— Oh, da, va schimba multe lucruri. 

Acum, Anny, nu mai avea nici cea mai mică șansă. 

Capitolul 5 


Cum putea oare aceeași cauză să aibă rezultate 
atât de diferite? Era întrebarea pe care și-o punea 
Elizabeth. 

Anny crezuse că dezvăluindu-și talentele Jessicăi, 
va fi selecționată ca majoretă. 

În schimb, Jessica nu putea să admită printre 
majoretele liceului o rivală care ar putea s-o facă să 
piardă primul loc. 

Pe drumul spre liceu, Elizabeth scoase un oftat 
exasperat. În timpul întregului weekend, sora ei 
nu încetase să-i impuie urechile cu această 
poveste. 

— Dar ce-i reproșezi exact? întrebase în cele din 
urmă. 

— Ce-i reproșez? S-a făcut ridicolă în faţa tuturor. 

— Dansând? 

— Dansând cu Bruce Patman. 

Elizabeth observă faţa înfuriată a surorii ei 
gemene. 

— Jess, eşti furioasă pentru că Anny a fost la fel de 
bună ca tine? 

— Este stupidă, îi aruncă Jess pe un ton furios. De 
altfel, n-a fost atât de bună cum spui. Singurul lucru 
este că, văzând-o dansând pentru prima dată, toată 
lumea a fost uimită. 

— Greșeşti, protestă Elizabeth. Anny dansează 
extraordinar de bine. 

— Ce idioată, ce proastă ca noaptea îşi imaginează 
că poate să mă egaleze! bombăni Jessica. Fata asta 
nu dansează mai bine decât tine său decât 
oricine... 

— Crezi într-adevăr ceea ce spui? 

— Da, de mii de ori da, de un milion de ori da! 
Dacă vrei să mă convingi s-o iau pe Anny în trupa 
mea îţi răspund: nu, nu și nu! 

Pe drumul spre liceu, tonul nu încetase să urce 
între cele două surori. Astăzi era o zi crucială, 
deoarece trebuia să aibă loc semifinala. Toate 

încercările Elizabethei s-o aducă pe Jessica într-o 
mai bună dispoziţie faţă de rivala sa eşuase și situaţia 
părea disperată. 

— Poate va fi trântită la ultimul examen, declară 
Jess, deodată plină de speranţă. Atunci va fi obligată 
să se prezinte din nou și nu va mai putea fi aleasă. 

— Va fi primită, sunt sigură. 

— Nu înţeleg, continuă Jessica, cum a devenit 
deodată atât de inteligentă și de tocilară. 

— Jess, încearcă într-adevăr să se schimbe. A 
muncit mult în liceu. Să facă parte din majorete ar fi 
cel mai frumos lucru care i se poate întâmpla în 
acest moment, ceea ce ar face-o să vadă partea bună 
a vieții. 

— De unde ştii că a studiat? Şi dacă da, cum face 
ca să iasă în fiecare seară cu altcineva? Bruce 
Patman, Rick Andover și nu mai știu cine... 

Elizabeth mergea în tăcere: nu putea să conteste 
faptul că Anny Whitman continua să iasă și că își 
păstra astfel reputaţia proastă. 

Jessica era încă furioasă, când cele două surori se 
apropiară de peluza verde care înconjura liceul. 

— Draga mea Liz, ar trebui să întelegi că dacă 
această fată ar intra în echipă, ne-ar pricinui cele mai 
mari necazuri. 

— Nu și dacă se schimbă! 

— Nu se va schimba! Va rămâne întotdeauna 
ușuratica Anny. 

Fără a adăuga un cuvânt, Jessica o părăsi pe sora 
ei în fața treptelor de la scara mare și se îndreptă cu 
demnitate în direcţia vestiarului. Era sigură că putea 
s-o împiedice pe Anny Whitman să fie acceptată în 
semifinală în această după-amiază. Până acum, 
această fată avusese o șansă enormă, dar acum se 
sfârșise. Dacă într-adevăr studiase și ieşise cu toţi 
băieţii, n-a mai avut cu siguranță timp să repete 
exerciţiile. Erau deci şanse mari să nu fie pregătită 
pentru a doua selecţie când numărul candidatelor 
va trece de la douăzeci și cinci la opt. 

Pentru Jessica, nu era nici o îndoială că Sandra 
Bacon şi Clara Walker vor reuși şi că Anny Whitman 
va fi eliminată definitiv. 

La începutul după-amiezii, aşezată la masa ei să-și 
dactilografieze articolul pentru „Oracol“, Elizabeth era 
ușurată că Jessica ignora faptul că ea o ajutase pe Anny. 

Scria ultimele cuvinte din rubrica sa când intră 


sora ei în birou, cu lista celor opt semifinaliste. 

— Deja? se miră Elizabeth. Credeam că probele se 
desfășoară după cursuri. 

— Într-adevăr,  recunoscu Jessica, dar nu vei 
putea să dai o ştire în exclusivitate dacă aștepți până 
atunci. Pot să te asigur că lista va fi exact așa. 

Elizabeth luă foaia de hârtie și o parcurse cu 
privirea. 

— Jessica, bombăni ea, ai uitat-o pe Anny! 

Aceasta făcu niște ochi mari inocenți și răspunse 
pe ocolite: 

— Am vrut să-ţi fac un serviciu, Liz. 

— Voi lua lista numai după probe. 

La mijlocul după-amiezii, Anny Whitman se 
repezi la rândul ei în biroul ziarului, cu o față 
radioasă. 

— Am reușit! Am reușit, Jess! Un A la matematică! 
Liz, mă întreb acum voi putea vreodată să-ţi 
mulțumesc că m-ai ajutat. 

Anny depuse un sărut pe obrazul Elizabethei, 
apoi părăsi biroul alergând pentru a nu întârzia la 
ultimul curs al zilei. 

— Ne întâlnim în sala de gimnastică! 

— Acum înţeleg! exclamă Jess. 

Elizabeth se cufundă în redactarea articolului ei. 

— Taler cu două feţe! 

Elizabeth începu să bată la mașină cu frenezie. 

— Eram sigură că cineva o ajută pe această fată, 
explodă Jessica. Dar nu m-aș fi gândit niciodată că 
era propria mea soră geamănă! 

Elizabeth se opri și ridică asupra surorii ei o 
privire imploratoare. 

— Lasă-i O șansă, Jess, vrei? 

În loc de răspuns, Jessica ieși trântind ușa. 

Elizabeth încetă să mai scrie şi-şi luă faţa în mâini. 

— Ce ghinion! șopti ea. Măcar dacă venea cinci 
minute mai târziu! 

— Să fie oare o conversaţie personală? Un modest 
profesor are oare dreptul să intre? 

Aceste cuvinte erau însoţite de un mic râs. 
Elizabeth tresări. 

— Cine este? întrebă ea întorcându-se brusc. ÎL 
văzu pe domnul Collins, redactorul șef al ziarului 
„Oracol“, stând în cadrul ușii. Zâmbea. 

Dacă un alt profesor ar fi surprins-o mormăind 
singură, Elizabeth ar fi fost foarte încurcată, dar cu 
domnul Collins, era altceva. Abia de vreo treizeci de 
ani, era cel mai tânăr profesor din liceu. Totul era 
perfect la el: înalt, slab dar musculos, cu păr blond, 
purta o haină de tweed de o croială ireproşabilă. 

— Pe lângă el, spusese într-o zi Jessica, ceilalți 
profesori par că se îmbracă la Armata salvării! 

În realitate, dacă Roger Collins era atât de 
popular la Sun Valley — la fel de bine printre băieţi 
și printre fete — era pentru că știa să asculte. Vârsta 
lui îi permitea fără îndoială să înţeleagă mai bine 
punctul de vedere al liceenilor. 

Înaintă spre biroul la care Elizabeth era așezată. 

— Iat-o pe jurnalista mea preferată care vorbește 
singură, acum! se miră el cu un zâmbet. Ai să-mi 
spui ceva, Elizabeth? 

— Cred că da, dar nu știu dacă trebuie. 

Ea își plecă ochii pe claviatura mașinii de scris, 
pradă celei mai mari incertitudini. Părerea domnului 
Collins i-ar fi prețioasă — dar ce se va întâmpla cu 
Jess și cu Anny? Nu voia să-i dea o imagine negativă 
despre sora ei, nu numai pentru că ar fi necinstit, 
dar deoarece aceasta din urmă n-o va ierta niciodată 
dacă afla — și ea întotdeauna era la curent cu toate. 

— Poate vrei să te înscrii la cursul de psihologie, anul 
viitor, îi sugeră amabil domnul Collins, așa vei învăţa... 
— Poftim? 


Elizabeth își privea încurcată profesorul. 

— Spuneam: ai învăţa să iei o decizie — şi asta se 
pare că te preocupă la ora actuală. 

Elizabeth schiţă un zâmbet timid. 

— Înţelegeți, domnule Collins, ceea ce mă 
neliniştește în acest moment... nu este problema 
mea: de fapt, sunt prinsă între două focuri și.... 

Vocea o părăsise când să pronunţe ultimele 
cuvinte. 

— Dacă este o calitate pe care o apreciez la un 
jurnalist, este precizia sa. 

Elizabeth răspunse cu un mic râs jenat de gluma 
domnului Collins. Hotărât lucru, avea talentul de 
a-i face pe oameni să se simtă în largul lor, îşi spuse 
ea, astfel că putea avea încredere în el. 

— Încerc să vin în ajutorul unei persoane care 
vrea să obțină un lucru foarte important pentru ea, 
începu ea, dar există o altă persoană care o 
împiedică pe prima să reușească. Și a doua persoană 
este convinsă că are dreptate. 

Elizabeth ridică o privire rugătoare spre 
profesorul ei. 

— Şi dumneata ești prinsă între cele două, explică 
domnul Collins. 

— Exact. 

— Şi cele două persoane sunt prietenele 
dumitale, continuă el. 

Anny era într-adevăr o prietenă? Liz nu-și pusese 
realmente niciodată problema. Dar la urma urmei 
domnul Collins avea dreptate: Anny devenise o 
prietenă. Pe când Jessica era sora ei geamănă, adică 
ființa cea mai apropiată din lume. Era mai mult 
decât o prietenă. 

— Da, le iubesc pe amândouă și mi-e teamă că una 
din ele are multe necazuri. 

Domnul Collins o încurajă cu privirea. 

— Şi dumneata? O întrebă el trăgând un scaun și 
așezându-se lângă ea. Ai putea avea necazuri dacă te 
amesteci în ceea ce nu te privește. 

Elizabeth își spuse că Anny depindea de ea, că era 
incapabilă s-o ajute, apoi revăzu faţa furioasă a 
surorii ei câteva minute mai devreme. Dacă n-avea 
grijă, risca să le decepționeze pe amândouă. 

— Atunci, cel mai bun lucru pe care-l pot face, 
dacă vreau să rămân prietena fiecăreia... este să le 
las să-și rezolve singure treburile? 

Elizabeth se sprijini de spatele scaunului său 
așteptând ca domnul Collins să-i dea aprobarea sa. 

— Nu degeaba ești reporterul meu cel mai bun, 
Elizabeth, declară el bătând-o pe umăr. 

— Mulţumesc că m-ati ascultat, domnule Collins. 

Pentru prima dată după câtva timp, Elizabeth 
avea sentimentul că selecţia majoretelor încetase să 
fie lucrul cel mai important din lume. 

Nu era același lucru pentru Anny, Clara și 
Sandra, care se găseau în sala de gimnastică, 
rugându-se ca orele lungi petrecute la antrenament 
să fie recompensate. 

Clara Walker reuși la perfectie toate exerciţiile; 
trebuie spus că ea avea deja experienţa unui căpitan. 

Jessica remarcă bucuroasă că Sandra Bacon se 
descurca la fel de bine. 

Una după alta, candidatele își executară numărul 
în faţa celor cinci șefe de majorete începând cu 
faimosul: Hai gladiatorii și terminând cu șpagatul 
mare. 

— Este spagatul care va face diferenţa între 
mediocre și dotate, constată Helen Bradley. 

Avea dreptate. Din cele douăzeci și cinci de fete, 
mai mult de jumătate ratară șpagatul. Doar Anny 
Whitman îl reuși. 

Imediat ce se prezentă, creă imediat un fel de 
tensiune electrică. Își împodobise ţinuta cu mici 
ciucuri ceea ce o deosebea de celelalte. Și efectuă 
primele două figuri cu atâta graţie și siguranță încât 
Marian Wilson aplaudă cu entuziasm. 

Şi când, la sfârșit, traversă sala în două rotiri și un 
salt periculos pe spate perfect, terminat cu marele 
șpagat final, obţinu un veritabil triumf. 

Asistenţa aplaudă cu însufleţire, cu excepția 
Jessicăi care se prefăcea absorbită în citirea listei 
sale. 

Anny se ridică roșie de emoție și se repezi spre 
singura persoană care rămăsese indiferentă. 

— Am reușit, nu-i așa? o întrebă ea pe Jessica fără 
să-și dea seama de disprețul ei. 

Aceasta avu un zâmbet forțat. 

— Vom vedea, spuse ea simplu, îndepărtându-se. 

În bucuria ei, Anny nu remarcă răceala 
căpitanului și când Ricky se grăbi spre ea s-o felicite, 
ea îi oferi o faţă radiind de fericire. 

Îndată ce toate candidatele părăsiseră sala, Ricky 
le întinse foile de vot lui Marian, Helen, Jeanie West, 
Maria Santelli și Jessica. Ultima dintre acestea era 
convinsă că totul se aranjase, deoarece nu încetase 
toată săptămâna să repete coechipierelor ei că 
Sandra și Clara vor fi majorete fantastice, dar că 
Anny nu va fi potrivită. 

— Nu este genul nostru, precizase ea de mai 
multe ori. 

Cele cinci fete se așezară în tribună ca să 
completeze lista. Când terminară, Ricky ridică 
buletinele de vot şi citi numele alese cu voce tare. 

Clara Walker și Sandra Bacon se găseau printre 
ele, așa cum prevăzuse Jessica, totuși în capul listei, 
figura un nume care o făcu să tresară. 

Anny Whitman! 

— Trebuie să fie o greșeală! exclamă ea. 

Ricky verifică taloanele buletinelor. 

— Nu, nici o greșeală, preciză el. 

Jessica simţi cum o căldură dezagreabilă îi 
cuprindea tot corpul; începu în membrele 
inferioare şi urcă până în vârful capului. Cum putea 
oare să se înșele astfel cu privire la Anny Whitman? 
se întrebă ea cu furie. 

Hotărât lucru, nu reușise să se facă înţeleasă! Din 
fericire mai era încă timp. 

În liceu, se glumea mult în legătură cu cu 
funcțiile de antrenor ale lui Ricky Capaldo. 

— Şapte fete în același timp, ai mult noroc! îl 
ironizau băieții. 

— Numai cinci, în acest moment, rectificase el 
devenind stacojiu. 

— Bietul de el, numai cinci! 

În realitate, Ricky era foarte timid și, în afară de 
majorete, nu vorbea cu fetele din liceu. Și asta 
pentru că era mai mult sau mai puţin obligat. Era 
mai curând închis, cu excepţia momentelor când se 
găsea pe un teren de fotbal sau când dirija 
majoretele în timpul marilor meciuri între licee. Lui 
nu i-ar fi trecut niciodată prin minte să-i ceară unei 
eleve să iasă cu el. Era foarte bucuros să fie doar 
camaradul lor. 

Totuşi, după câtva timp, s-a întâmplat ceva în el; 
începea să se intereseze de fete — de toate și în mod 
deosebit de una, de care era sigur că va deveni în 
curând majoretă. 

Astfel că fu foarte bucuros, în ziua următoare, 
să-i strecoare un bilet lui Anny Whitman la ora de 
spaniolă. Aceasta îi aruncă o privire scrutătoare și 
ascunse biletul în cartea ei. 

La sfârșitul orei, care se păru să dureze o veșnicie, 
ea se repezi afară din clasă, deschise cartea şi devoră 
biletul cu ochii. 

„Felicitări pentru că ai ajuns în semifinală“, 
scria el. 

Culoarul liceului era plin de băieţi și de fete pe 
cale să schimbe sala. Toţi auziră urletul de bucurie 
al lui Anny și o văzură aruncându-se asupra lui Ricky 
Capaldo, prinzându-l de talie şi antrenându-l într-un 
dans îndrăcit. 

— Hei, protestase el roșind. 


În zilele următoare, când Ricky intra într-o clasă 
sau se ducea la cafenea, liceenii îl întâmpinau 
printr-un: 

„Oh! Rickyiiii!“ răsunător. 

Băiatul se mulțumea să scuture din cap și să 
zâmbească, dar plutea în plină fericire. 

Anny Whitman era și ea fericită. Avea impresia că 
viața ei se schimba. Datorită Elizabethei, rezultatele 
ei şcolare deveneau excelente. Dar existau totuși 

exerciţiile de majorete. Executându-le, se simţea 
bine, îi revenea încrederea în ea. Avea sentimentul 
că este admirată și... iubită. În ziua când Anny se 
calificase pentru semifinală, Elizabeth venise să se 
aşeze lângă ea pe o treaptă a scării mari. 

— Este curios, mărturisise Anny, încep să am o 
altă părere despre mine, Liz. Până acum aveam 
impresia că nu valorez mare lucru. 

— Eşti ridicolă, îi răspunsese Elizabeth cu 
amabilitate. 

— Poate. În orice caz, mă simt diferită. Când sunt 
aplaudată, cred că sunt respectată. 

— Şi este adevărat, aprobă Elizabeth. 

— Am intenţia să nu mai ies cu băieţi, continuă 
Anny. Până acum aveam nevoie să se intereseze 
cineva de mine ca să umplu golul din viaţa mea. Dar 
am înţeles că băieţii nu sunt o soluţie. M-am înșelat 
asupra lor. 

Elizabeth rămase tăcută. 

— Cum faci tu, Liz? o întrebă Anny, cu un fel de 
regret și de invidie în voce. 

— Cum fac, ce? 

Elizabeth era uimită de schimbarea bruscă 
survenită la prietena ei. 

— Cum faci să ai un... un prieten... o relaţie ca 
aceea pe care o ai cu Todd? Aveţi aerul că vă simţiți 
atât de bine împreună. Eu n-am avut acest gen de 
relaţie cu un băiat. 

Elizabeth nu uitase primele zile când îl 
cunoscuse pe Todd. Fusese atât de disperată 
crezând că se interesa de Jessica, apoi atât de fericită 
descoperind că ea era aceea pe care o iubea. 

— Trebuie timp să dezvolţi o relaţie bună, Anny. 
De timp, de încredere și de respect. 

— Băieţii care au ieșit cu mine nu m-au respectat 
niciodată, remarcă Anny cu tristeţe. Dar acum, totul 
s-a sfârșit, m-am schimbat. Imaginează-ţi că sunt 
aproape majoretă. 

O oră mai târziu, când o regăsi pe Enid la „King's 
Burger“, cuvintele lui Anny încă răsunau în capul lui 
Elizabeth. În zadar încercase să uite această selecţie 
de majorete, în realitate, nu înceta să se gândească 
la ea. 

Enid amesteca în paharul de milk shake cu 
ciocolată cu un pai, observând-o pe prietena ei cu 
neliniște. 

— Liz, ai un aer preocupat. Ceva nu merge? 

Elizabeth negă din cap cu un zâmbet slab. 

— Nu, totul e în ordine, Enid. Dar sunt depășită 
de acest moment... adăugă ea fără convingere. 

Simţea nevoia să-i vorbească despre Jessica și 
Anny, dar nu voia s-o mai plictisească pe prietena ei 
cu probleme care n-o priveau. 

Cele două fete erau aşezate la o masă puţin 
mai la o parte. Enid nu înceta să se miște pe 
scaunul ei. 

— Liz, n-am avut ocazia să vorbim în ultimul timp, 
începu ea cu o voce nesigură. N-ai mai avut timp 
liber pentru mine? 

— Oh, Enid, ești cea mai bună prietenă a mea. Am 
întotdeauna timp să-ţi consacru. Trebuie să mă 
crezi. Ea îi strânse mâna. Dar am fost foarte prinsă, 
în ultimele zile; asta nu înseamnă că te uit. Ştii bine 
că ești una din persoanele care contează cel mai 
mult în viața mea. 

Enid zâmbi. 

— Mulţumesc, Liz; este același lucru și pentru 
mine. Dar sunt neliniștită. Ce te supără? Ai probleme 
cu Todd? 

— Cu Todd? Nu, totul merge foarte bine cu el. 

Gândindu-se la zâmbetul irezistibil al prietenului 
ei, ochii ei albaștri se luminară. Dacă Anny ar avea 
un băiat care s-o iubească, n-ar mai avea nevoie de 

Jessica şi de majorete. Faţa Elizabethei se întunecă 
din nou amintindu-și această problemă. 

Ezita: trebuia oare să se destăinuie lui Enid? Se 
temea să nu se arate neloială faţă de sora ei 
geamănă. Dar pe de altă parte, putea să aibă 
încredere în prietena ei. Trebuia neapărat să 
vorbească, nu se mai putea stăpâni. 

Îşi abandonă hamburgerul la jumătate și se 
aplecă spre Enid. 

— Ştii că am ajuta-o pe Anny la matematică? 

— Da, mi-ai spus. 

— Este o fată drăguță. 

— Dacă așa crezi, sunt sigură că este adevărat. 

— Ai auzit ce se vorbește despre ea? Vreau să spun 
în legătură cu băieţii. 

Elizabeth pusese această întrebare fără să vrea să 
cunoască răspunsul. 

— Poveştile care se spun în liceu? Enid își 
rostogoli ochii fals mirati. Am auzit chiar spunându-se 
că vor să schimbe numele Sun Valley în „Valea 
zvonurilor“. 

Elizabeth izbucni în râs pentru prima dată după 
mult timp. Hotărât lucru, Enid reușea întotdeauna 
s-o facă să uite grijile ei. Totuşi, își regăsi repede 
aerul grav și începu să ofteze. 

— Atunci, ai auzit ceva? 

Enid ezită înainte de a răspunde. 

— Am auzit destule răutăţi, dar știi la fel de bine 
ca mine cum se răspândesc zvonurile: se 
deformează faptele și apoi toată lumea crede că este 
vorba de adevăr. 

Enid vorbise cu o notă de amărăciune în voce. 
Trebuie spus că ea trăise o experienţă supărătoare în 
urmă cu câteva luni. Pe vremea când frecventa un 
grup cu reputaţie proastă și bârfele care se 
colportaseră despre ea îi făcuseră mult rău 

— Iartă-mă, Enid, spuse Elizabeth luând mâna 
prietenei ei. 

— Nu-i nimic, totul este de domeniul trecutului. 
Ştii, acum nu mai am nici o problemă şi Georges mă 
găsește într-o formă super. 

Menţionând numele prietenului ei, ochii ei verzi 
începură să strălucească. 

— Şi are dreptate, aprobă Elizabeth, ești 
formidabilă. 

— Şi tu ești formidabilă, Liz. Dar acum că suntem 
de acord asupra calităţilor noastre excepţionale, să 
revenim la lucruri serioase. De ce ești așa încordată? 

Elizabeth își plecă ochii pe hamburgerul ei și se 
întreba până la ce punct trebuia să dezvăluie 
adevărul. 


82 


— Anny vrea să obţină ceva cu orice preţ și eu am 
ajuta-o într-un fel. Am făcut bine? 

— Este greu de spus, dat fiind că nu știu despre ce 
este vorba. Ştiu numai că i-ai dat lecţii de 
matematică. 

— Nimic foarte important, preciză Elizabeth. Dar 
Anny are nevoie să reușească la examene dacă vrea 
să intre în rândul majoretelor şi este ceea ce-și 
doreşte mai mult pe lume în acest moment. Vrea 
să-și schimbe viaţa și este convinsă că asta ţine de 
majorete. 

— Formidabil, Liz. Toată lumea are dreptul să 
dorească să-și schimbe viaţa. Și dacă Anny reușește 
la liceu, nu văd care este problema. Am văzut-o la 
aceste faimoase probe unde m-ai târât: este 
fantastică. 

Elizabeth ezită înainte de a explica: 

— Merge foarte bine la liceu, şi are mai mult decât 
nivelul cerut să intre în echipă — dar mi-e teamă că 
cineva o să încerce să folosească reputaţia ei proastă 
împotriva ei. 

— Cineva? 

Enid știa că dacă Elizabeth avea necazuri, veneau 
întotdeauna din partea Jessicăi. Dar prefera să tacă, 

deoarece Elizabeth se arăta susceptibilă când era 
vorba de sora ei geamănă. În plus, Enid nu voia să 
înceapă o discuţie pe o temă care o tulbura profund 
pe cea mai bună prietenă a ei. 

— Ce crezi, Enid? 

— Cred că Anny este singura care poate să-și 
schimbe viaţa. Dacă vrea cu adevărat, va reuși. 

— Ai dreptate, recunoscu Elizabeth cu disperare. 

— Dar, adăugă Enid, o prietenă poate ajuta 
uneori. Mă întreb adesea ce-aș fi devenit fără tine, 
Liz. Anny are mult noroc că te are. 

„Poate că nu este totul pierdut, la urma urmei“, 
își spuse Elizabeth. 

Capitolul 6 


Anny Whitman și-ar fi pierdut, fără îndoială 
încrederea și bucuria dacă ar fi cunoscut intenţiile 
Jessicăi. 

Într-adevăr, în ciuda eforturilor acesteia, 
ușuratica Anny trecuse toate etapele până în finală. 
După Jessica, reușise la examene datorită surorii ei, 
această trădătoare Elizabeth. Dar începând de acum, 
nu-i va mai lăsa nici cea mai mică șansă: ușurința ei 
naturală, succesul ei la discotecă și talentul ei la 
exerciţii, toate astea vor fi nimicite prin voturile 
şefelor de majorete. 

După ore, Jessica o întâlnise pe Helen Bradley și 
aleseră o masă mai la o parte. 

Bând o Coca-Cola oferită de Jessica, ceea ce 
însemna cât de importantă era întâlnirea, Helen 
Bradley rămânea în gardă. 

— Trebuie să-ţi vorbesc, începu Jessica, pe un ton 
afectat. Imaginea și reputaţia echipei noastre sunt 
într-un mare pericol. 

— De ce? întrebă Helen cu ochii măriţi de uimire. 

— Din cauza lui Anny Whitman. 

— Înţeleg. 

— Cunoști reputaţia ei. Chiar fratele tău nu vrea 
să mai audă vorbindu-se despre această fată. 

Helen fixa paharul fără să spună nimic. 

— N-ai văzut-o cum umblă? o întrebă Jessica. Într-o 
seară cu Bruce Patman, în alta cu Rick Andover etc. 
Un băiat după altul. 

— Da, spuse Helen. 

— Dacă intră în echipă oamenii vor crede că toate 
suntem ca ea. 

— Oh, nu! protestă Helen. 

— Ba da, te asigur. Toate în aceeași oală. De aceea 
aş vrea să cunosc părerea ta. 

— Ei... bi... ne, se bâlbâi Helen, nu... știu... 

— Nu găseşti că evoluţia Clarei a fost fantastică? 

— Oh da! Mi-ar plăcea mult să revină. 

— Atunci, pot conta pe votul tău? 

— Bineînţeles! 

Helen era uşurată că nu era vorba decât despre 
asta. Se aștepta la ceva mai grav. 

— O.K., continuă Jessica. Să ne gândim la a doua 
fată. La cine te gândeşti? 

— Nu știu. 

— Sandra Bacon? N-ar fi o alegere bună? 

— Da, recunoscu Helen, Sandra este foarte bună, 
dar... 

— Dar? 

— Întelegi, Jess, îmi place enorm Sandra, dar crezi 
într-adevăr că este mai bună decât Anny? 

Jessica scoase un oftat exasperat. 

— Bineînţeles că da, dacă votăm pentru ea! 

Helen luă o înghiţitură de Coca și puse paharul la 
loc pe masă. 

— Vrei să spui că chiar dacă Anny este mai bună, 
noi va trebui să votăm pentru Sandra? 

Jessica se sprijini de spătarul scaunului, să-i lase 
Helenei timp pentru a se obișnui cu ideea. 

— Mă întreb pentru cine vor vota celelalte două, 
spuse Helen după un moment. 

Era timpul ca Jessica să întrebuinţeze argumente 
mai tari. 

— Helen, situaţia este în mâinile tale. Soarta 
echipei depinde de o singură persoană. 

— Da? Şi de cine? se miră Helen. 

— De tine, Helen Bradley. Totul depinde de tine 
și sper că nu vei abandona echipa și liceul. 

Sentimentul neașteptat al importanţei sale o făcu 
pe Helen să roșească. Nu se aștepta la asta. 

— Nu înţeleg, Jess, recunoscu ea încurcată. 

— Este foarte simplu, explică Jessica. Ca să fii 
aleasă trebuie să obţii trei voturi, așa-i? 

— Așa-i, aprobă Helen. 

— O.K., eu am s-o votez pe Sandra Bacon; ceea ce 
face un vot. Acum ai vrea să-mi spui cine este cea 
mai bună prietenă a Sandrei şi în plus șefă-majoretă? 

— Jeanie West. 

— Perfect, spuse Jessica. Dacă Sandra are votul 
meu și pe acela al lui Jeanie, nu ne-ar lipsi decât 
unul. 

— Ah, da, spuse Helen înțelegând deodată. 

— Votul tău va fi decisiv. 

Helen își ridică ochelarii și privi în stradă. 

— Ai dreptate. 

Ce uşor a fost, își spuse Jessica satisfăcută. Chiar 
dacă Maria și Marian votau pentru Anny nu mai avea 
nici o importanță. 

— Îmi promiţi să votezi pentru Clara și pentru 
Sandra? 

— De acord, răspunse Helen. 

— Bun, o voi preveni pe Jeanie că noi amândouă 
votăm pentru Sandra și Clara şi dacă ea vrea... 

— Atunci s-a decis, rezumă Helen. 

Jessica avu un zâmbet de triumf. 

— Da, şi datorită ţie. 

Neștiind evident nimic despre manevrele Jessicăi, 
Anny avea încredere în ea. Se schimba. Pentru prima 
dată, observă că liniștitul Ricky Capaldo îi arunca 
priviri pe furiș la ora de spaniolă și îndată ce-l 
privea, el își întorcea capul roșind. 

După ore îl întâlni pe băiat și se plimbară 
amândoi pe peluză, dar Ricky părea stânjenit și 
de-abia vorbea. Unul din colegii lui îl observă 
singura dată când începuse să se destindă și imediat 
un grup de liceeni strigă în cor: 

— Oh, Rickyiiii! 

Ceea ce-l făcu să devină mai stacojiu ca niciodată. 

— Cum procedezi cu un băiat care este foarte 
timid? o întrebă într-o zi Anny pe Elizabeth, când 
ieṣeau din liceu. 

Aceasta începu să râdă. 

— N-aș fi crezut vreodată că ai probleme să 
abordezi băieţii. 

— Oh, în general nu am. Bruce Patman, de 
exemplu, nu încetează să mă abordeze, dar nu mă 
mai interesează. Acum, doresc să ies cu un băiat 
total diferit, care are ceva special. 

— Fii atentă la ce spui, o preveni Elizabeth bine 
dispusă, în timp ce cele două fete hoinăreau în 
campusul din Sun Valley într-o după-amiază caldă. Nu 
uita că te adresezi responsabilei rubricii „Ochii și urechile“. 

— Oh, Liz, te rog, n-o să scrii ceea ce-ţi spun în 
rubrica ta, nu-i așa? 

— Nu, dacă îmi interzici, Anny. Suntem prietene, 
nu uita. 

Anny făcu ochii mari de uimire. 

— Accepti să fii prietena mea? O fată ca tine să fie 
prietenă cu o fată ca mine? 

Elizabeth nu putu să nu fie emoţionată de 
privirea uimită şi încântată pe care i-o arunca Anny. 

Răspunse cu căldură. 

— Da, Anny, te consider prietena mea. Dar de 
fapt, vorbeam despre băieţi. Cine este acest băiat 
special de care te interesezi? 

— Ricky. 

— Ricky Capaldo? Dacă-mi amintesc, era doar un 
bun coleg. 

Roșeaţa urcă pe obrajii lui Anny. 

— Știu. Dar am învăţat să-l văd altfel. Este atât de 
simpatic, Liz. Este amabil și plin de căldură și apoi, 
nu ştiu... Întelegi ce vreau să spun? 

— Desigur că înţeleg. 

— Dar el nu pare să dorească să iasă cu mine și mă 
întreb de ce. 


De data asta, Elizabeth ştiu cu certitudine că Anny 
bănuia reputaţia proastă pe care o avea. Se găsea 
într-o situaţie stânjenitoare. 

— Ai auzit că se vorbește despre mine? întrebă 
Anny, ca și cum citise gândurile prietenei ei. 

Cele două fete se opriră la umbra unui stejar 
mare. 

— Nu tocmai, răspunse Elizabeth. Își puse cărţile 
pe iarbă și se rezemă de trunchiul aspru al 
copacului. Anny se așeză alături de ea. 

— De exemplu, tu ai reputaţia că știi să scrii şi se 
spune că ești una din fetele cele mai simpatice din 
Sun Valley. Dar ce se vorbește despre mine? 

— Ascultă, asta n-are nici o importanţă — ceea ce 
contează este părerea pe care o ai despre tine. 

— Ai dreptate. Faţa lui Anny se lumină. De altfel, 
te poţi schimba, nu crezi? Și, dacă devii o altă 
persoană, oamenii sfârșesc prin a recunoaște. 

— Negreşit, aprobă Elizabeth cu entuziasm. Dacă 
este vorba de oameni onești. 

— Mulţumesc, Liz. Mă simt întotdeauna mai bine 
când vorbesc cu tine. Dacă sunt acceptată ca 
majoretă vor avea o altă părere despre mine în Sun 
Valley. 

Și înainte ca Elizabeth să aibă timp să înţeleagă ce 
i se întâmpla, Anny se aruncase de gâtul ei. 

Apoi sări în picioare și traversă peluza 
campusului alergând. 

Putin mai târziu, revenind acasă la ea, se felicită 
pentru buna dispoziţie a lui Anny. Nu era prea ușor 
să-ți schimbi viaţa așa cum o făcea ea. 

Traversând salonul, auzi hohote de râs 
provenind din curtea interioară. De curiozitate, ieși 
și le văzu pe Jessica, Helen și Jeanie întinse pe 
marginea piscinei. 

— Ei bine, spuse Elizabeth, trebuie să fie mulți 
oameni cărora acum le şuieră urechile. 

— Scaldă-te cu noi! îi propuse Jess cu o insistenţă 
exagerată. 

— Ce se întâmplă? le întrebă Elizabeth. Noutăţi 
proaspete pentru rubrica mea? 

— Da, dar preferi cu siguranţă confirmarea lor. 

— Ah, da? 

— Chiar când o noutate este sigură, preferi totuși 
să aştepţi s-o vezi scrisă negru pe alb. Ai putea să ai 
încredere în mine de data asta, voi ce credeţi? 
întrebă ea pe cele două prietene care începură să 
pufnească în râs, cu aere de conspiratoare. 

Neliniștile lui Elizabeth deveniră mai vii. 

— Pariez că această mică adunare are legătură cu 
desemnarea noilor majorete, spuse ea pe un ton 
acuzator. 

Cele trei fete izbucniră în râs, dar păstrară tăcere. 
Elizabeth fu atunci sigură că noile acceptate vor fi 
Sandra Bacon și Clara Walker. 

Deodată, avu impresia dezagreabilă că inima ei 
bătea mai repede. Ce putea să spună? Clara și Sandy 
erau eleve bune și știau să danseze, și în plus 
alegerea candidatelor n-o privea deloc, deoarece nu 
făcea parte din echipă. Totuși, încerca un sentiment 
de furie și de nedreptate la ideea că Anny va fi 
eliminată. 

— Atunci, îi aruncă Jessica pe un ton de sfidare, 
ești de acord să faci un pariu, Liz? 

Elizabeth clătină din cap și intră în casă. Încă un 
pariu pe care era sigură că-l pierde. 

Mai târziu, după-amiază, Elizabeth și Todd, 
instalaţi confortabil pe canapeaua din salonul casei 
Wilkins, priveau un film la televizor. Un miros 
delicios de plăcintă venea din bucătărie, unde 
doamna Wilkins pregătea masa. 

Elizabeth se ghemui lângă prietenul ei. Degeaba 
încercase să urmărească derularea intrigii, gândurile 
ei reveneau mereu la Jess și la Anny. Fără măcar 
să-şi dea seama, scoase un oftat profund. 

— O.K., Wakefield. Să terminăm. Todd se 
redresă și privi intens în ochii albaștri-verzui ai 
Elizabethei. 

— Să terminăm cu ce? se miră ea. 

— Cu ceea ce-ţi umblă prin cap. Nici măcar nu te 
uiţi la televizor. Așa-i că ai necazuri? Dacă vrei, 
putem schimba canalul. 

— Nu, este bine, a răspuns Elizabeth pe un ton 
nesigur. 

— Atunci, tu ești cea care nu ești bine, replică 
Todd. Ai face mai bine să-mi spui ce te 
frământă. 

— Nu am nimic, te asigur, eram distrată asta-i tot. 
Eram cu gândurile aiurea. 

Todd se ridică brusc și începu să măsoare 
salonul. 

— i se întâmplă adesea de câtva timp. Când 
visezi, eşti într-adevăr cu gândurile în altă parte sau 
la altcineva? 


La altcineva? Cum putea să gândească așa? Pe ea 
n-o mai interesa nici un băiat de când îl întâlnise 
pe el. 

Todd îi întoarse spatele. Îi era teamă să citească 
pe faţa ei trădarea. 

— Todd, te rog, priveşte-mă! 

Fl se întoarse: gura lui avea o cută amară. 

— Cum poţi să-ți imaginezi o singură clipă că aș 
avea pe altcineva? Știi bine ce simt pentru tine. 

Ea îi mângâie ușor obrazul. 

— Ştii bine ce simt pentru tine, Liz, replică el fără 
să răspundă la mângâierea ei. Te iubesc şi credeam 
că și tu mă iubeai. 

— Oh, Todd, suspină ea trecându-și braţul în jurul 
taliei lui și apropiindu-se de el. Te iubesc. Trebuie să 
mă crezi 

O luă în braţe și o strânse cu putere. 

— Când te ţin așa strâns, cred tot ce-mi spui. Dar 
mi-a fost teamă. 

— Teamă? Tie? Vedetei echipei de baschet a 
liceului din Sun Valley să-i fie teamă de un nimeni ca 

mine? Ar trebui să mă reped la „Oracol“ ca să scriu o 
coloană înainte de închiderea ediţiei. 

Todd răspunse printr-un sărut lung. 

— Sunt o mulţime de fete blonde frumoase în 
California, spuse el când termină sărutul. Dar din 
fericire pentru mine, nu există două ca tine — fără de 
care aș fi pierdut. 

Fl reveni să se aşeze pe canapea și Elizabeth se 
ghemui lângă el. Apoi își puse mâna pe genunchiul 
prietenei lui. 

— O.K. Wakefield, te ascult. 

— Mă asculti? 

— Aşadar, nu te-ai îndrăgostit de alt tip? 

— Nu! 

— Atunci, ce ai? 

Elizabeth ar fi preferat ca Todd să nu fie atât de 
perspicace. 

— Nimic, Todd. Absolut nimic. Am fost... foarte 
ocupată în ultimul timp... O mulţime de lucruri de 
făcut. 

Ea vorbise fără convingere, chiar și pentru ea 
însăși, şi se dojeni în tăcere: de ce se amesteca atât 
de mult în această poveste a majoretelor încât să 
neglijeze ființele pe care le iubea cel mai mult pe 
lume? 

— O mulţime de lucruri, repetă Todd, visător. 
Aceste faimoase lucruri au vreo legătură cu acea 
scumpă Jessica? întrebă el. 

— Şi iată că reincepi, Todd, spuse ea pe un ton 
acuzator. Hotărât lucru, îi porti pică surorii mele! 

Refuza să-i dezvăluie dorinţa de răzbunare a 
surorii gemene — la fel cum refuza să-i explice cum 
pledase cauza lui Anny. El o dezaproba întotdeauna 
când era tentată s-o scoată pe Jessica dintr-o situaţie 
delicată. 

— Am dreptate! Jess este gata din nou să pună la 
cale o lovitură urâtă și tu încerci s-o scoţi din 
încurcătură. N-ai obosit să sari în ajutorul ei? 

— Nu-ţi pasă de alţii! 

— Ca toţi oamenii, draga mea! 

Schimbară priviri pline de furie. 

— Ce-i cu voi? întrebă doamna Wilkins intrând în salon. 

— Discutam, explică Todd, plecând ochii. 

Doamna Wilkins aruncă o privire atotștiutoare 
tinerilor. 

— O discuţie, înțeleg, exclamă ea cu un ton fals 
sever, dar în interesul prăjiturii care este în cuptor, 
vă cer să o întrerupeți. 

Perspectiva de a mânca o prăjitură bună calmă 
imediat tensiunile. 

— Mama ta este simpatică, spuse Elizabeth când 
doamna Wilkins se întorsese în bucătărie. 

— Este o calitate de familie. 

— Ştiu, aprobă Elizabeth cu un zâmbet. 

Ar fi dorit să se poată destăinui lui Todd. Dar 
trebuia s-o protejeze pe Anny și s-o ajute pe Jessica. 
Todd ar aproba-o pentru Anny, era sigură, dar 
pentru Jessica... nimic nu era mai puțin sigur. Dacă 
îi spunea, va declanșa o nouă ceartă. 

— Atunci, nu vrei să-mi spui ce te supără? 

— Aş vrea, dar este imposibil. Nu încă, Todd, nu 
deocamdată. 

Ea își ridică spre el ochii rugători. 

— O.K., Liz, când mă priveşti aşa, nu pot să-ți 
refuz nimic. Totuși, aminteşte-ţi un lucru: sunt cu 
tine. Dacă ai nevoie de mine, voi fi mereu aici. 

Când o sărută, Elizabeth uită de Jessica, de Anny 
și de tot restul... 


98 


Capitolul 7 


I se întâmpla ceva straniu lui Ricky Capaldo. De 
fiecare dată când studia istoria Revoluţiei americane, 
o muzică răsuna în capul lui. Și nu era sunetul 
tamburinelor  ghidând ritmul trupelor lui 
Washington, ci mai degrabă un cântec de dragoste. 

Timidul și nepăsătorul Ricky se îndrăgostise de 
Anny Whitman, şi-i era teamă. Cu atât mai mult cu 
cât se părea că era interesată de el. Cum să creadă că 
frumoasa Anny, cum Să-și imagineze că cea mai 
frumoasă fată din liceu — pe care toţi băieţii încercau 
s-o cucerească — s-ar interesa de el, un tip 
neînsemnat, incapabil să vorbească fetelor? Despre 
ce ar putea vorbi cu ea în afară de banalităţi, despre 
dragoste? Totul era perfect ridicol! 

Ricky încercă încă o dată s-o alunge pe Anny din 
minte și scrise în lucrarea lui: 


99 


„Cele trei cauze principale ale Revoluţiei 
americane sunt: nerespectarea drepturilor de bază, 
timbrul fiscal obligatoriu și... Anny Whitman“. 

Își lăsă stiloul pe masă. 

Nu numai că nu putea crede că o fată superbă ca 
Anny se interesa de el, dar cunoștea bârfele care 
circulau pe seama ei. Erau oare întemeiate? Se 
întreba el, cu moartea în suflet. 

— Uit-o! își ordonă el sever. 

Se întoarse la revoluţie... „Insurgenţii au defilat 
în rânduri strânse pe platoul de la Concorde“. 

— Nu pot fi fericit fără ea, suspină el. 


KKK 


Aproape toate elevele din liceu asistau la probele 
finale, fiind un mare eveniment. 

Ricky Capaldo se agita pentru ultima oară în sala 
de gimnastică, distribuind buletinele de vot şefelor 
de majorete și explicând celor opt finaliste ce 
trebuia să facă... 

Toată lumea ştia că între Clara Walker, Sandra 
Bacon și Anny Whitman, partida va fi strânsă. Cele 

trei fete trebuia să se prezinte în ordine alfabetică: 
Sandra prima, Anny ultima. 

Inutil să se precizeze că cele opt candidate 
munciseră din greu și repetaseră toate mișcările. 
Fiecare avea în cap același gând: „Numai să nu facă 
un Salt greșit!“ 

Pentru finală, candidatele arborau o ţinută de 
majorete: fustă roșie şi pulovăr alb purtând 
faimoasele iniţiale ale Sun Valley. 

Jessica o văzuse venind pe Sandra Bacon și o găsi 
superbă în ţinuta ei. Nu putea să i se întâmple nimic, 
își spuse ea ca să se liniștească. Sandra executa 
exerciţiile tradiţionale cu siguranță și termină cu 
șpagatul. Dar imediat, sub ochii îngroziţi ai Jessicăi, 
făcu aceeași greşeală pe care o făcuse la piscina Lilei 
Fowler. 

În momentul când atingea solul, călcâiul ei lovi 
nefericit parchetul cerat, făcând-o să cadă într-o 
parte. Se redresă în viteză și termină printr-un salt 
lipsit de graţie. Sandra eşuase oare? 

— Oh, nu, șopti Jessica printre dinţi. 

Roșie de rușine, Sandra trecu alergând prin fața 
prietenei ei: știa că pierduse toate șansele. 

Cele cinci fete care urmară își executară 
numerele fără greșeli majore, dar fără eleganţă și 

naturalete, cum se aștepta Jessica. Apoi veni rândul 
Clarei Walker. Era în cea mai bună formă și reuși o 
demonstraţie excelentă. Jessica se simţi liniștită. 

La sfârșit Anny Whitman intră în scenă. Imediat ce 
execută primele figuri, toate fetele înțeleseră că era 
cea mai bună. Cât despre Jessica, se încrunta tot mai 
mult pe măsură ce dușmanca ei făcea dovada 
talentului său. 

— Priviţi, strigă Maria, parcă are aripi. 

— Este fantastică! supralicită Marian. 

Jessica se întoarse spre Helen și Jeanie și le 
adresă un zâmbet complice. 

Anny părăsi sala în aplauze frenetice. Surâdea și 
lacrimi de bucurie îi umpleau ochii. 

— Ei bine, spuse Marian când spectacolul se 
termină; nu e nici o îndoială: Clara și Anny sunt cele 
mai bune. 

— Oh, da, aprobă Maria. 

— Un moment, interveni Jessica, sunt de părerea 
voastră, Clara a fost super. Sunt gata să votez pentru 
ea imediat. 

— Şi eu de asemenea, spuse Marian. Sunteţi toate 
de acord pentru Clara Walker? 

Cele cinci-şefe majorete își ridicară mâna 
împreună. Ricky înscrise numele fericitei acceptate. 

— Acum să vorbim despre Anny reluă Jessica. Ţin 
mai întâi Să vă reamintesc că ea nu este decât în 
primul an și că Sandra este în al doilea. 

— Da, dar Sandra a făcut o mare greșeală, protestă 
Marian. 

— Toată lumea are dreptul să rateze un șpagat, 
răspunse Jessica. Tu ce spui, Jeanie? 

— Bineînţeles, aprobă Jeanie West. Eu o votez pe 
Sandra. 

— Jeanie, zise atunci Maria Santelli, ştiu că Sandy 
este cea mai bună prietenă a ta, dar cinstit, nu crezi 
că Anny a fost mai bună? 

— Votez pentru Sandra, insistă Jeanie. 

— Ascultaţi-mă, interveni din nou Jessica, nu este 
vorba să știm doar care are mai mult talent. 

Majoretele își încruntară sprâncenele: până acum 
nimeni nu avusese ocazia să discute despre 
reputaţia lui Anny Whitman. 

— A fi majoretă, este la fel cu a avea o conduită 
ireproşabilă, continuă Jessica. 

— Bârfele care circulă despre Anny poate că sunt 
doar clevetiri, explică Marian cu fervoare. Eu votez 
pentru ea, asta-i tot. 

Marian ştia din experienţă ce înseamnă să fii 
dușmanca Jessicăi și voia s-o scutească pe Anny 

Whitman de necazurile pe care ea însăși le suferise 
cu câteva luni în urmă... 

— Eu sunt pentru Sandy, spuse Jessica. 

— Şi eu votez pentru Sandy, încheie Jeanie West. 
Ea este cea mai bună prietenă a mea, recunosc. 

— Votez pentru Anny, declară Maria. 

— Asta înseamnă doi la doi, remarcă Jessica. 

Ricky Capaldo avea obiceiul să nu intervină în 
timpul deliberărilor, dar de data asta le surprinse pe 
majorete pledând cauza lui Anny Whitman. 

— Scuzaţi-mă, n-am dreptul de a vota, dar aș ține 
să vă spun că echipa este la fel de importantă 
pentru mine ca și pentru voi. Așadar, cred că Anny 
ar deveni o majoretă perfectă și aș vrea să-i acordaţi 
O șansă. 

Jessica ascultase această intervenţie cu o anumită 
iritare. Fetele o priveau pe Helen Bradley. 

— Helen, începu Maria pe un ton ușor agresiv, n-o 
să spui că Sandra este mai bună decât Anny! 

— Este... că... eu... bâigui ea. 

Maria Santelli profită de tulburarea ei ca să se 
extazieze. 

— Parcă era o dansatoare! 

— Ştiu, suspină Helen, este cea mai frumoasă 
majoretă pe care am văzut-o vreodată. 

— Helen! 

Vocea puternică a Jessicăi răsună în sală ca o 
chemare la ordine. 

Helen își întoarse ochii, apoi o privi pe Jessica. 

— Ştiu, Anny a fost minunată și... Sandy a ratat 
marele şpagat, adăugă ea pe un ton îngăduitor, aţi 
văzut bine. Imposibil s-o învingă pe Anny după 
asta... imposibil. 

— Ascultaţi, ordonă Jessica cu faţa roșie de furie. 
De ce credeţi voi că aș vrea să-i interzic lui Anny să 
intre în echipă? Pentru că dacă noi acceptăm, toată 
lumea va crede că suntem ca ea, fete ușuratice. 

Auzind această acuzaţie, Ricky Capaldo simţi cum i 
se strânge inima. Închise ochii și se forță să nu spună 
nimic. Dar Jessica nu-și spusese încă ultimul cuvânt. 

— Noi am ales-o pe Clara, este perfect. Acum 
trebuie să alegem între Sandra Bacon și Anny 
Whitman. Atunci, ţin să vă spun că dacă votaţi 
pentru Anny Whitman, n-aveţi decât să vă alegeți alt 
căpitan — deoarece nu mai e cazul să contaţi pe 
mine. Jessica Wakefield nu va rămâne într-o echipă 
unde se află ușuratica Anny. 

— Jess! gemu Helen, înnebunită. Eşti inima și 
sufletul micii noastre grupe. Fără tine, majoretele 
din Sun Valley nu vor mai exista! 

— Alegerea vă revine, încheie Jessica; ori eu, ori ea! 

Capitolul 8 


Auzind trântindu-se ușa de la intrare, Elizabeth își 
lăsă cartea de istorie și cobori în grabă scara. 

— Jess! 

Se repezi în bucătărie, unde sora ei își turna lapte 
într-un pahar. 

— Așadar? întrebă ea cu nerăbdare. 

Jessica avu un surâs inocent. 

— Așadar, ce? 

— Haide, Jess, povestește. 

— Ei bine, făcu aceasta bând o înghiţitură de 
lapte, s-a votat. 

— Şi atunci? 

— Am aruncat lista în cutia de scrisori de la 
„Oracol“, cum am promis. 

— Jessica Wakefield, o mustră Elizabeth, știi bine 

că voi primi scrisoarea ta abia mâine dimineață. 
Spune-mi care sunt cele două alese. 

Jessica își dădu capul pe spate cu o prefăcută 
surpriză. 

— Elizabeth, credeam că nu voiai să ştii nimic 
înainte. 

— Nu este vorba de asta. Pe cine ai ales? 

Jessica începu să rânjească. 

— Eu știu, tu ghicește. Au fost selecţionate cele 
mai bune, imaginează-ţi. 

— Este adevărat? întrebă Elizabeth plină de 
speranţă. Asta înseamnă oare că Jessica îşi schimbase 
părerea? Tu pentru cinei ai votat? 

— După ce am reflectat mult timp... am votat 
pentru Pat Benetar, declară ea cu cea mai mare 
seriozitate. 

— O să vezi tu! urlă Elizabeth repezindu-se spre 
sora ei, o să te fac să spui adevărul. 

Portiera unei mașini trântite le întrerupse. 

— Iată că se întorc tata și mama, spuse Elizabeth 
dându-se înapoi. Ai văzut biletul lor? Vor să discute 
cu noi cât mai repede. 

— Despre ce? 

Elizabeth ridică din umeri. 

— Nu știu. 

Ned și Alice Wakefield discutau în vestibul. 
Intrând în bucătărie, încetară imediat să vorbească, 
privind de la una la alta. 

— Cine vorbește primul? întrebă Ned. 

— Tu. 

— Fetelor, avem să vă anunțăm o veste, începu tatăl. 

— Sunt sigură că o să vă placă, anunță mama. 
Totuşi, există o problemă cam delicată. 

— Care? întrebă Jess. 

— Ce se întâmplă exact? interveni şi Elizabeth. 

— Ned, explică-le, îl rugă mama. 

— Voi încerca, spuse tatăl. O.K.... noi... 

— Vom avea o invitată, îl întrerupse cu vioiciune 
soţia lui. 

— Credeam că eu eram acela care vorbește, o 
atenționă domnul Wakefield pe soţia lui. 

— Îţi ia prea mult timp, replică ea. 

=li pensiune! se extazie Jessica. Cineva 
senzațional, un star de rock de exemplu? 

— Nicidecum, răspunse tatăl ei. 

Şi mama ei râse. 

— Jess, fii serioasă. Îţi aminteşti de colegul acela 
de la universitate al tatălui tău: Tom Devlin? Cel care 
a devenit diplomat? 

— Un ambasador va locui la noi? se miră 
Elizabeth. 

— Nu, nu Tom. Fiica lui, Susan, preciză tatăl. Va fi 
ca şi cum veţi avea o nouă soră. 

— Hei! exclamă Jessica. Susan Devlin. Trăieşte la 
New York? 

— Da, confirmă Alice Wakefield. 

— Şi la Paris? adăugă Elizabeth. 

— Şi de asemenea la Londra, încheie Ned 
Wakefield. 

— Fir-ar să fie, a locuit peste tot, zise Elizabeth. 

— Oh! la! la! o newyorkeză care a trăit la Londra 
și de asemenea la Paris! 

Chiar și Jessica era impresionată. 

— Și în plus, este frumoasă, adăugă Ned 
Wakefield. Susan va rămâne la noi cincisprezece zile. 

— Formidabil, exclamă Elizabeth: vom şti totul 
despre New York. 

Părinţii gemenelor își aruncau priviri maliţioase: 
doamna Wakefield şoptea la urechea soţului ei și 
acesta din urmă şoptea la urechea soţiei lui. 

— Ce mai este? întrebă Jess. 

— Aveţi și altceva să ne spuneţi? adăugă Elizabeth. 

— Da, răspunse mama ei... multe alte lucruri. 
Dar... 

— Haide, suspină Jessica, există un dar. 

— Într-adevăr, spuse râzând doamna Wakefield și 
o parte din acest dar este mai agreabil decât 
cealaltă. 


— Aţi face bine să luaţi cursuri de diplomaţie cu 
prietenul vostru Tom, spuse Elizabeth. 

— În timp ce Susan Devlin va fi aici cu noi, una 
din voi va merge la New York în locul ei, spuse 
doamna Wakefield. 

Jessica şi Elizabeth își aruncară priviri mirate. 

— Una din noi? întrebă în sfârșit Elizabeth. 

— Care? adăugă Jessica. 

— Vom decide mai târziu, răspunse Alice 
Wakefield. Dar oricum, va fi amuzant; în timp ce una 
O va ajuta să viziteze Sun Valley, cealaltă va pleca să 
descopere New Yorkul. 

— Liz este mult mai la curent decât mine, asigură 
Jessica în timp ce eu am cea mai mare nevoie să 
vizitez New Yorkul. 

— Jess, protestă Elizabeth, ești la curent tot atât 
cât o priză electrică! 

Alice Wakefield izbucni în râs. 

— Oricum, nu vom lua o decizie înainte să 
discutati împreună. 

— Nu este drept, gemu Jessica. Nu voi putea suporta 
să aştept; n-o să mai dorm noaptea, urăsc secretele! 

— Deoarece nu suporţi să aştepţi, remarcă 
Elizabeth când părinţii lor se retrăseseră în salon, 
n-ai decât să-mi spui care majorete au fost alese. 

Cele două surori își continuară discuţia urcând în 
camerele lor. 

— Mai târziu, Liz, mai târziu. Tocmai mi-a venit o 
idee senzaţională. 

— Oh, nu! protestă Elizabeth. De fiecare dată 
când ai o așa-zisă idee senzaţională, se termină cu o 
catastrofă. 

— Nu aceasta, strigă Jessica, așezându-se pe patul 
surorii ei. Sunt sigură că te va entuziasma. 

— Atunci, ce aștepți ca să mi-o spui? 

— Susan și Steven! anunţă Jessica având aerul 
cuiva care a făcut o descoperire. 

Elizabeth își privi fix sora. 

— Ei bine, nu sunt deloc entuziasmată, surioara 
mea dragă, și pentru bunul motiv că nu înţeleg ce 
vrei să spui. 

Jessica îi aruncă o privire scârbită. 

— Urăsc când vorbeşti așa, Liz, știi? Dac-ai reflecta 
doar o clipă la ideea mea, ai găsi-o fantastică. Susan 
Devlin este frumoasă, inteligentă și foarte la modă. 

— Atunci? 

— Atunci? Hotărât lucru, ești complet mărginită. 
Această fată este tocmai ce trebuie să-l despartă pe 
Steven de Patricia Martin! 

— Este riscant, Jess. Mi-e teamă că fratele nostru 
nu va aprecia că te amesteci în treburile lui. 

— Nu și dacă mă ajuţi. 

— Nu, Jess; nici nu se pune problema, uită asta, 
spuse Elizabeth scuturând din cap. Pat este o fată șic 
și foarte bună pentru Steven. Nu conta pe mine să te 
ajut. Subiectul este închis, cum ar spune tata. Și 
acum, Să revenim la conversaţia noastră. 

— Care conversaţie? întrebă Jess cu o inocentă 
perfectă. 

— Conversaţia în legătură cu secretele; pretinzi că 
ești incapabilă să-ți placă şi totuși nu vrei să-mi spui 
cine a fost aleasă majoretă. 

— Este altceva, făcu Jessica bosumflată, pentru 
mine nu este secret. 

— Jess, ești insuportabilă. 

— De acord, atunci o să-ţi spun pe jumătate: a fost 
aleasă Clara Walker. 

Faţa ironică a Jessicăi se trezi brusc acoperită de 
perna pe care sora ei i-o aruncase în cap. 

— Ti-am răspuns, Liz, spuse ea luând perna și 
aruncând-o spre sora ei. Și trosc şi pleosc! Se 
încăierară cu perne și căzură pe patul Elizabethei 
râzând în hohote. 

În salon, Alice Wakefield scoase un oftat. 

— Crezi, îi spuse ea soţului ei, că sunt în stare să 
se certe care dintre ele este mai la modă? 

Spre marea stupefacţie a Elizabethei, Jessica nu-i 
spuse rezultatul votului. Era pentru prima dată când 
păstra un secret atât de mult timp. Și până în 
momentul culcării, Elizabeth încercă să ghicească 
cine era a doua majoretă. 

În acest timp, o altă fată nu înceta să se întrebe 
cine fusese aleasă în echipa de majorete din Sun 
Valley — Anny Whitman. 

În noaptea aceea, se suci și se răsuci în patul ei 
fără să poată să găsească răspunsul. Avu un somn 
agitat, visând că efectua exercițiile și așteptând ziua 
cu nerăbdare. 

În dimineaţa următoare, se duse la liceu mai 
devreme decât de obicei. Trebuia să afle noutăţi 
la ora de spaniolă la care asista și Ricky Capaldo. 
Ora de matematică i se păru că nu se mai 
sfârșește. 

Ricky sosi chiar în momentul intrării în clasă, dar 
în loc să se grăbească, așteptă până în ultimul 
moment ca să intre. Trecând prin faţa lui Anny, îi 
strecură un bilet în mână. 


Anny luă plicul cu o mână tremurătoare și-l puse 
în carte. În timpul orei, vru să-l deschidă de multe 
ori, dar de fiecare dată se gândi c-ar fi mai bine să 
aştepte până la sfârșitul orei. 

La urma urmei, era sigură că a fost admisă. 
Fiecare din apariţiile ei fusese un triumf, în plus 
Sandra Bacon se eliminase din oficiu ratând marele 
șpagat. 

„Voi fi o majoretă! O majoretă la Sun Valley“, nu 
înceta să-și repete. 

De mai multe ori, aruncă o privire lui Ricky, dar 
băiatul era adâncit în cartea lui de spaniolă. 

În fine, după o oră care i se păru o eternitate, 
sună clopoțelul. Anny aşteptă ca elevele să 
părăsească sala ca să se grăbească pe culoar. Acolo, 
își aruncă pe jos cărţile și deschise plicul. 

Pe hârtie, putu citi: 

„Regretăm să vă informăm că n-aţi fost 
selecționată pentru a figura în echipa de majorete 
din Sun Valley în acest an. Mulţumim că aţi încercat 
și succes data viitoare!“ 

Capitolul 9 


Răvășită, Anny se sprijini de peretele culoarului. 
Scrisoarea alunecă din mâna ei tremurătoare şi căzu 
la pământ. 

„N-am fost aleasă, sfârși ea prin a articula pentru 
ea însăși. Atunci, cine a fost mai bună?“ 

Într-un impuls incontrolabil, ridică scrisoarea pe 
care o scăpase pe jos. Cuvintele erau aceleași. 

Mototoli hârtia și făcu un cocoloș mic pe care îl 
strângea puternic în mână. Pereţii se învârteau în 
jurul ei, se simţea rău, gata să leşine. Au trecut 
câteva secunde, minute, ore, ani. 

„Nu m-au vrut? nu înceta să repete. Totuşi, am 
executat totul la perfecţie, am fost cea mai bună“. 

Era ca paralizată, incapabilă să facă o mișcare. 

I se păru că aude o voce foarte departe. 

— Te simţi bine? 

Ea făcu un efort să se întoarcă și să-l zărească pe 
Ricky Capaldo, care o privea cu neliniște. 

— Totul este bine! repetă ea pe un ton ironic. 

— Anny, într-adevăr îmi pare rău. 

Să vadă mila de pe faţa băiatului, era mai mult 
decât putea să suporte. Scoase un strigăt surd și se 
avântă în hol fără să-și strângă cărţile şi caietele pe 
care le azvârlise. 

— Anny! strigă Ricky grăbindu-se pe urmele ei. 

Ea se năpusti spre scară, cobori câte patru trepte 
deodată și traversă peluza alergând. 

— Aşteaptă-mă, striga o voce în spatele ei. 

Dar ea nu se oprea și alergă să traverseze 
campusul, oarbă și surdă. Ajunse pe stadion și con- 
tinuă să alerge de-a lungul tribunelor pustii. 

— Anny! continua să repete vocea, în spatele ei. 

Ea urcă treptele cu toată viteza și ajunse în faţa 
peretelui. Acolo, neputând merge mai departe, se 
sprijini de piatră și se lăsă să alunece la pământ, fără 
răsuflare. Ricky o ajunse. 

— Te pregătești să alergi maratonul? o întrebă el 
pe un ton fals vesel. 

Cu preţul unui imens efort, se redresă incapabilă 
să vorbească, cu respiraţia tăiată. 

— Haide, Anny, spuse blând Ricky. Haide, vino. 

— Lasă-mă singură. 

— Ascultă, Anny, doar n-o să te părăsesc singură 
în acest stadion afurisit! Vino, să mergem să mâncăm 
o îngheţată la „King's Burger“. 

— Am lucrat atât de mult. Cum este oare posibil? 
sfârși ea gâfâind. Nu pot să cred. 

Ricky se așeză pe o treaptă de beton alături de ea. 
Nu știa cum s-o încurajeze. 

— Cum se poate eșua... pentru ceva... ce 
vrei... din toată inima, bâigui nefericita fată, în 
timp ce lacrimile îi curgeau pe obraji. Asta nu este 
posibil! 

Își ascunse faţa în mâini și începu să plângă, cu 
corpul scuturat de hohote violente. Niciodată Ricky 
nu se simţise atât de neputincios. Își trecu braţul în 
jurul umerilor lui Anny și o trase spre el. Cu capul 
lăsat, aceasta sughiţa, ca și cum urma să i se rupă 
inima. 

— Ştiu, Anny, ştiu, fu tot ce găsi Ricky să spună. 

— De ce? întrebă ea. Inspiră şi-şi ridică încet 
capul. De ce? 

— Este că... nu erau decât două locuri libere. 

— Da, dar eu am fost cea mai bună. Nu ești de 
acord? 

— Bineînţeles că da, aprobă Ricky, din 
nenorocire, eu n-am dreptul să votez. Dar am vorbit 
în favoarea ta, îţi jur. 

Anny se redresă, frecându-și ochii. Se chinuia 
să-şi ordoneze gândurile. 

— Totul a fost atât de repede, începu ea. La 
început, te asigur că n-am crezut. Dar după prima 
încercare, mi-am spus că aveam o șansă... mai ales 
după ce am reușit la examene. 

— Ai fost fantastică. 

— Pe cine au ales? 

Adunându-și curajul, reuşise să pună întrebarea 
teribilă... 

— Clara și Sandra, răspunse Ricky cu o voce 
răgușită. 

— Clara a fost foarte bună, recunoscu ea. 

În ciuda disperării, rămânea obiectivă. În plus, a 
făcut deja parte din majorete. Dar Sandy... Sandy a 
căzut! 

Ridicase vocea ca să spună ultima frază. Se 
sprijini de perete cu palma, și lui Ricky îi era teamă 
pentru ea. 

— Cine a votat contra mea? întrebă ea privind 
băiatul drept în ochi. 

— Marian Wilson te-a găsit formidabilă... la fel şi 
Maria Santelli. 

— Da, spuse Anny cu un aer gânditor. Marian 
chiar a aplaudat. Dar atunci, vrei să spui că... Helen, 
Jeanie şi Jessica au votat împotriva mea. Ea reflectă 
un moment. Dar de ce Jessica? Credeam că mă va 
accepta. Ştia că eram capabilă să fac toate exerciţiile. 
De ce a votat contra mea? 

— A votat pentru Sandra, asta-i tot, declară Ricky 
întorcându-se, deoarece devenise stacojiu. 

Ca un automat, începu să coboare treptele 
stadionului. 

— Aș accepta dacă cel puţin aș înțelege, declară ea 
oprindu-se pe o treaptă. A făcut cineva vreo 
remarcă? 

Ricky începu să fixeze vârful pantofilor lui. 

— Ce importanță are? întrebă el pe un ton 
nepăsător. 

Anny mai coborî două trepte și se aşeză pe o altă 
gradenă. 

— Sunt sigură că cineva a făcut o referire. N-au 
putut să mă elimine așa! Amorul propriu rănit o 
făcea să se revolte. A trebuit să discute înainte de a 
decide. 

Ricky se ridică și o prinse de mână. 

— Vino, mergem la „King's Burger“. 

— Nu, refuză Anny împingându-l. Trebuie să știu 
ce s-a întâmplat, sau devin nebună! Ai spus că 
Marian și Maria au votat pentru mine? 

— Da, şi Helen Bradley la fel. 

— Dar atunci asta fac trei voturi! Helen și-a 
schimbat părerea? 

— Anny, încetează, o rugă Ricky, nu poate ieși 
nimic bun din toate astea. Cel mai bine este să uiţi. 

— Ricky, cine i-a cerut Helenei să nu voteze 
pentru mine? 

— ... Jessica. 

Anny Sări în picioare. 

— Dar de ce? 

Mirarea ei era evidentă. Voia să plece. 

— Să bem ceva şi să uiţi totul, îi propuse Ricky. 

Acum nu mai era deloc timid; nu se gândea decât 
la un lucru: s-o consoleze pe Anny pentru supărarea 
ei imensă. 

— Ricky dacă ai într-adevăr încredere în mine, 
trebuie să-mi spui... ce s-a petrecut. 

— Imposibil. 

— Trebuie. Dacă am făcut ceva rău, am dreptul să 
ştiu. Spune-mi adevărul. 

Trebuie, îşi spuse el. Spusese deja prea mult și ar 
fi mai rău dacă va afla adevărul de la altcineva. 

— Iată, începu el pe un ton ezitant. Mai întâi, nu 
trebuie să uiţi că oamenii adoră să bârfească. I s-au 
povestit lui Jess unele lucruri despre tine şi ea le-a 
crezut. 

Anny deveni foarte palidă și întrebă cu o voce 
slabă: 

— Explică-te. 

— Jessica a luat în serios poveștile pe care le-a 
auzit despre purtarea ta. 

— Este imposibil, gemu Anny îndepărtându-se de 
băiat. 

— Jessica a spus că toată lumea le cunoștea 
deja... şi că... dacă deveneai majoretă... reputaţia 
ta proastă s-ar răsfrânge asupra echipei. 

Anny izbucni în hohote de plâns. 

— Nu, nu, strigă ea. Nu asta! 

Și plecă din nou în fugă. 

Ricky se repezi s-o urmărească, dar la capătul a 
câtorva sute de metri fu obligat să se oprească să-și 
tragă răsuflarea. Anny nu mai era decât o pată 
neclară, în depărtare... 

Capitolul 10 


Ricky își adresa reproșuri amare: de ce i-a spus 
adevărul lui Anny? Pentru că voia să știe. Dar dorea 
într-adevăr? Nu bănuise niciodată că se vorbea astfel 
despre ea. 

La rândul lui, băiatul părăsi stadionul pentru a 
reveni în clasă. Era nebun de neliniște pentru Anny 
și gândurile sale nu încetau să se învârtească în 
capul lui. „Fără îndoială, îşi spuse el ca să se 
liniștească, dacă nu i-aş fi spus, ar fi făcut-o 
altcineva“. 

Faţa ei mică și palidă, deformată de neliniște, îi 
apărea fără încetare în timp ce vorbele ei răsunau în 
urechile lui. 

„Oh, nu, nu asta!“ 

„Aș fi făcut mai bine să tac din gură“, îşi reproşa 
el cu violenţă. 

Toată ziua, Anny nu reapăru la liceu. 

Ricky asista la ore ca un somnambul După ore, 
majoretele le primiră pe cele două nou-venite în sala 
de gimnastică. Ricky trebuia să fie prezent, dar feţele 
zâmbitoare ale Clarei și Sandrei erau mai mult decât 
putea să suporte. 

Când mica ceremonie se termină și fetele plecară, 
Ricky se apropie de Jessica. Avea impresia că 
picioarele îi erau de plumb și că inima îi era gata să 
se spargă. 

— Jess, ai o clipă? 

— Bineînţeles. Despre ce este vorba? O problemă 
cu noile orare? întrebă Jessica, pe buze cu cel mai 
fermecător zâmbet. 

Poate va accepta să-l asculte, îşi spuse el plin de 
speranță. 

— Este în legătură cu Anny Whitman. 

Jessica încetă să mai zâmbească. 

— Nu vreau să mai aud vorbindu-se despre 
această fată. Ea nu este în echipă și nu va intra 
niciodată. Asta-i tot, Ricky. 

— Dar, Jessica, nu poţi să înţelegi, insistă băiatul. 
Anny este bolnavă. 

— Ei bine, nu e prea curând, replică ea cu răceală, 
toată lumea are decepţii în viaţă şi trebuie să înveți 
să le depășești. Nu crezi? 

Cu aceste vorbe, se răsuci pe călcâie, lăsându-l pe 
Ricky mai disperat ca niciodată. 

A doua zi, la liceu Anny era tot absentă. Seara, 
când se întoarse la el acasă, Ricky îi telefonă de mai 
multe ori, dar nimeni nu răspunse. 

A treia zi, Ricky era disperat. 

În fine, la cafenea găsi singura persoană care 
putea să-i vină în ajutor. 

— Liz pot să-ți vorbesc? 

— Bineînţeles, răspunse Elizabeth. Ce s-a 
întâmplat? 

— Liz, începu băiatul cu o voce tremurătoare, îmi 
fac multe griji pentru Anny. 

Elizabeth clătină din cap cu simpatie. 

— Înţeleg. 

— Sunt trei zile de când n-a venit la liceu. 

— Ah, da? se miră Elizabeth. Este bolnavă? 

Ricky își întoarse privirea. 

— Da, este bolnavă: bolnavă de prostie și de 
stupiditate. 

Aceste cuvinte crude o surprinseră pe Elizabeth. 

— Credeam că-ţi plăcea mult Anny, Ricky. 

— Bineînţeles, Liz: este vorba de prostia și de 
stupiditatea mea. 

— A ta? Ce s-a întâmplat? 

Ricky scutură din cap, incapabil să răspundă. 

— Spune-mi, insistă Elizabeth. 

Cu prețul unui efort imens, Ricky reuși să 
articuleze: 

— Am făcut un lucru stupid: i-am spus motivul 
pentru care n-a fost acceptată la majorete. A insistat 
să ştie de ce Jessica o respinsese, și i-am mărturisit 
adevărul până la urmă. 

Elizabeth scoase un oftat. 

— Biata Anny! Ce-a spus? 

— A fugit. 

— Nu bănuia ce vorbeau oamenii despre ea, 
preciză Elizabeth, întărind astfel temerile lui Ricky. 

— Am sfârșit prin a înţelege, spuse el cu ochii 
strălucind de lacrimi, dar era prea târziu. Dacă aș fi 
știut, nu i-aș fi vorbit așa cum am făcut-o. Niciodată 
n-aş fi crezut că va fi un șoc pentru ea. 

Elizabeth își puse mâna peste cea a băiatului. 

— Ai crezut că faci bine? 

— Liz, trebuie să-i vorbești surorii tale. 

— Lui Jess? întrebă Elizabeth mai mult pe un ton 
de constatare decât de întrebare. 

— Da, trebuie. Explică-i ce reprezintă pentru Anny 
faptul că a fost respinsă. 

Elizabeth îl privi pe nefericitul băiat și simţi o 
milă imensă pentru el. 

— O.K., Ricky, aprobă ea, o să-i vorbesc. 

În timp ce Elizabeth o căuta pe sora ei geamănă, 
povestea despre Anny se răspândise în tot liceul. 

Seara, după ore, Elizabeth o găsi în fine pe sora 
ei la piscină, întinsă pe o saltea plutitoare și 
profitând de ultimele raze ale soarelui. 

— Jess, spuse Elizabeth apropiindu-se, trebuie 
să-ţi vorbesc. 

Jessica deschise un ochi, apoi îl închise imediat. 

— Vezi bine că fac o baie de soare. Ce vrei? 

— Jess, este foarte important, vino aici! 

Cu regret, Jessica se apropie de marginea 
piscinei, părăsi salteaua și îmbrăcă un halat de baie 
portocaliu cu negru. 

— Jess, ar fi trebuit s-o primești pe Anny în echipa 
ta, o merita mai mult decât oricare alta. 

— Ti-am repetat de mii de ori că ușuratica Anny 
nu va deveni niciodată majoretă atâta timp cât voi fi 
căpitan. Și mă deranjezi pentru asta! 

— Dar nu i-ai spus niciodată asta în faţă? 

— Nu, dar adevărul este adevăr. 

Cele două surori se duseră să se așeze pe scaune 
din lemn lăcuit alb, la umbra unei mari umbrele 
galbene. 

— Jess, nu crezi că ar trebui să reflectezi asupra 
situaţiei? 

— Care? 

— Să vezi dacă nu este posibil s-o accepti pe Anny 
în echipa ta. 

— Elizabeth Wakefield, uneori am impresia că 
trăieşti pe altă planetă. Nu mă opresc să-ți spun 
a AD 

— Dar, dar este esenţial pentru ea, o întrerupse 
Elizabeth. 

— Dar mai important pentru noi este să veghem 
la buna reputaţie a echipei! 

— Fir-ar să fie! Jess, fata asta n-are decât 
cincisprezece ani! Și în plus, face totul să se 
schimbe. Este de necrezut cum a evoluat în câteva 

săptămâni. Și sunt sigură că majoretele ar avea o 
bună influență asupra ei. Haide, surioară, arată-te 
generoasă. 

Faţa Jessicăi era roșie de furie şi ochii ei de 
peruzea aruncau fulgere. 

— Am obosit să tot aud vorbindu-se despre 
această pacoste, explică ea. Pentru ultima dată, îţi 
repet că primirea lui Anny Whitman ar fi o 
catastrofă. 

Jessica se ridică de pe scaun, își legă prosopul de 
baie în jurul șoldurilor și intră în casă. 

A doua zi după-amiază, Alice Wakewfield și fiicele 
ei, aşezate confortabil pe canapeaua din salon, 
discutau despre sosirea Susanei Devlin. Încă nu se 
ştia care dintre gemene va merge la New York și care 
va rămâne la Sun Valley. 

— Am putea trage la sorţi, spuse doamna 
Wakefield râzând. 

— Personal, nu știu ce prefer, mormăi Jessica. Și 
tu, Liz? 

— La alegerea ta, spuse Elizabeth. 

Conversaţia fu întreruptă de soneria telefonului. 
Elizabeth se ridică să răspundă. 

— Alo? 

La celălalt capăt al firului o voce inexpresivă 
întrebă: 

— Elizabeth? 

— Ah, tu ești Ricky. 

— Liz, dac-ai ști... 

Urmă o pauză lungă. 

— Liz, este Anny! 

— Anny? 

Elizabeth simţi că sora ei o privea și-i adresă o 
privire alarmantă. 

— A fost dusă de urgenţă la spital, continuă Ricky. 

Elizabeth deschise gura. 

— Oh, nu! Ce s-a întâmplat? 

Acum, Ricky hohotea la capătul firului. 

— Liz, Anny a încercat să se sinucidă! 

Capitolul 11 


Elizabeth lăsă receptorul, bulversată. 

— Dumnezeule! Nu este posibil. 

Jessica, alertată de strigătul surorii sale, se 
apropie. 

— Ce este, Liz? 

— Anny a vrut să se sinucidă! 

— Ce spui? 

Sub bronzul ei, faţa Jessicăi devenise lividă. 

— Ricky m-a anunţat că a fost transportată de 
urgenţă la spital. 

Văzând aerul copleșit al fiicelor ei, Alice 
Wakefield înaintă spre ele. 

— Cine este Anny? Una din prietenele voastre? 

— O cunoaștem, răspunse Jessica pe un ton fără 
timbru. S-a prezentat la concursul de majorete. 

— Biata de ea! făcu doamna Wakefield. Este 


groaznic. 

— Jess, să mergem la spital, propuse Elizabeth. 

— Oh nu, nu eu... gemu Jessica, nu va dori să mă 
vadă. 

— Şi eu îţi cer să vii, spuse Elizabeth pe un ton 
ferm. Mamă, putem lua mașina ta? 

— Bineînţeles, răspunse doamna Wakefield, fiti 
prudente! 

Elizabeth conduse cu toată viteza pe străzile 
pustii ale orașului. Gemenele păstrau tăcerea, 
absorbite de gândurile lor. 

— Numai de n-ar fi grav, murmură Jessica după un 
moment mai lung. Oh, Liz, nu pot să cred. 

— Va scăpa, Jess, trebuie. 

Elizabeth opri mica mașină roșie în parcarea 
spitalului. leșind din vehicul, cele două fete se 
cutremurară la vederea impresionantei clădiri care 
era în faţa lor. 

Apoi se grăbiră pe lunga alee care ducea la ușa 
principală. Au luat-o apoi pe un culoar interminabil 
spre recepţie. 

— Bună seara, domnișoarelor, spuse o infirmieră 
aşezată în spatele unui birou. Ce doriţi? 

Elizabeth nu putu să se oprească să nu se mire: 
personalul medical înconjurat de răniţi şi de 
muribunzi rămânea mereu atât de calm. 

— Am vrea Să știm în care secţie se găseşte Anny 
Whitman? întrebă ea. Tocmai a fost adusă aici. 

— Atunci, trebuie să fie la urgențe, preciză 
infirmiera. Este acolo, adăugă ea arătând o ușă cu 
geamuri. 

Elizabeth o conduse pe sora ei în direcţia 
indicată. Secţia era în plină fierbere, deoarece 
primeau un accidentat de pe şosea. Într-un colt, era 
un bărbat întins pe o brancardă. Nu departe de el, 
un băiețel cu fruntea însângerată căzuse pe un 
scaun. Oameni, fără îndoială prieteni și părinți 
aşteptau, cu fete îngrijorate. 

În mijlocul mulțimii, Elizabeth îl zări pe Ricky 
Capaldo așezat pe o bancă. Stătea aplecat în faţă, cu 
capul între mâini, atât de absorbit în necazul lui 
încât nu le-a auzit pe gemene când au intrat. 
Elizabeth se așeză lângă el. 

— Ricky, spuse ea cu blândețe. 

Ricky își ridică încet capul; avea ochii roşii, faţa 
tristă şi neliniştită. 

— Îți multumesc că ai venit, Liz. 

Jessica se așeză alături de sora ei. 

— Salut Ricky, şopti ea. Cum se simte Anny? 

— Nu știu, răspunse el lăsând ochii în jos. 

— Ce s-a întâmplat, exact? întrebă Elizabeth. 

— A luat somnifere... Mă întreb unde le-a găsit... 
i-am dat tubul medicului. 

— EI ţi-a spus ceva? 

Ricky scutură din cap. 

— Nu mai are importanţă, ce a putut spune, 
exclamă el plângând. Poate că a luat mai multe 
cașete decât poate suporta organismul ei. Nu este 
decât o copilă! 

Elizabeth o văzu pe Jessica chircindu-se pe bancă, 
cu o expresie speriată. 

— Când am văzut că și astăzi lipsea de la liceu, 
explică Ricky, am avut ca un presentiment. 
Imposibil de explicat. Dar era oribil; un fel de 
sudoare rece... Am chiulit la ultima oră și m-am 
repezit acasă la ea. Am sunat, am tot sunat, în zadar; 
atunci am bătut în ușă ca un nebun. Când am înţeles 

că nu răspundea, m-am dus să telefonez dintr-o 
cabină... n-ar fi trebuit, deoarece am pierdut 
timp... 

— Nu puteai să ştii, spuse Elizabeth pe un ton 
liniștit. 

Cu o voce spartă, el explică apoi cum revenise la 
ea și forțase uşa cu o lovitură de picior. A găsit-o 
întinsă pe pardoseala din baie. Era deja inconștientă 
și lividă, dar respira. 

Apoi, povesti cum a telefonat la o ambulanţă și 
cum a condus-o la spital. Așteptând ajutoare, a 
încercat s-o facă să vorbească, și o zgâlțâise ca să-și 
revină. Ea a gemut, dar asta a fost tot. În cele din 
urmă, ambulanta sosise. 

Epuizat de efortul care-l costase aceste cuvinte, 
Ricky se afundă în scaun. Nu-și va regăsi calmul, 
atâta timp cât nu știa cum se simte prietena lui 

Deodată, își reveni și exclamă: 

— Cum s-a putut ajunge la asta? Trebuie să fii un 
monstru ca să-i faci atâta rău! 

Jessica începu să plângă și lacrimile îi curgeau pe 
obraji. Ricky o văzu și se ghemui în scaun. 

— Iartă-mă, Jess... nu vorbeam despre tine... Nu 
voiam... oh, nu mai știu prea bine ce spun. 

Acum, Jessica hohotea. Cu capul aplecat pe 
umărul surorii sale, se lăsă pradă disperării. 

— Nu plânge, o rugă Elizabeth, altfel mă faci să 
clachez și eu. 

— Nu pot să mă abtin, gemu Jessica. Este greșeala 
mea, sun responsabilă de ceea ce i s-a întâmplat lui 
Anny. 

— Încearcă să nu te neliniștești spuse Elizabeth 
înghiţindu-și propriile lacrimi. 

— Voia să devină majoretă, dar eu, eu nu voiam! 
Maiestatea sa Jessica Wakefield se opunea. 

Încă plângea când doamna Whitman apăru în 
sală, urmată de prietenul ei Johnny. 

— Unde este fiica mea? strigă ea cu o voce 
rătăcită. Se adresa tuturor și nimănui. Unde este 
doctorul? 

— Calmează-te, Mona, făcu Johnny luând-o de 
braţ. 

— Lasă-mă în pace! protestă ea degajându-se. 

Un intern în bluză albă se îndreptă spre doamna 
Whitman și-i spuse cu o voce severă: 

— Vă rog, doamnă, sunteţi într-un spital! 

Ușurată că găsise pe cineva asupra căruia să-și 
îndrepte neliniștea, doamna Whitman luă mâinile 
doctorului într-ale ei. 

— Unde este fetiţa mea? Ce vreţi să-i faceţi? 

— Despre cine vorbiti? întrebă el cu o voce fermă, 
degajându-și mâinile. 

— Despre Anny Whitman! 

— Ah, da... Se găseşte încă în sala de reanimare. 
Se face tot ce se poate... 

— Va trăi? 

— Nu se pot pronunţa încă, doamnă, nu există 
decât un lucru de făcut: aşteptarea. 

— Așteptare! protestă mama lui Anny. Nu pot 
aştepta. Scumpa mea fetiţă! De ce a făcut așa ceva? 

Merse clătinându-se spre un scaun și se afundă în 
el. Apoi scotoci febril în geanta ei, scoase un pachet 
de țigări şi luă una cu mâna tremurândă. 

Johnny i-o aprinse. În acel moment, le zări pe 
gemene și se repezi spre Jessica. 

— Eşti prietena lui Anny. Ne-am întâlnit de câteva 
ori şi... 

Nu-și termină fraza. 

— Nu, eu sunt, Elizabeth, interveni Liz, ea este 
Jessica, sora mea geamănă. Și el este Ricky, un 
prieten al fiicei dumneavoastră. 

Jessica îngrozită să dea ochii cu mama lui Anny, 
își plecă ochii, dar doamna Whitman deja nu se mai 
interesa de ea. 

— Mi s-a spus că dumneata ai fost — spuse ea 
adresându-se lui Ricky, cel care... Incapabilă să mai 
spună ceva, izbucni în lacrimi. 

Ricky se ridică şi-şi puse mâna pe umărul ei. 
Apoi o conduse spre un scaun și o obligă încet 
să se așeze, sub privirea indiferentă a lui 
Johnny. 

— Va trăi, declară el pe un ton care se forța să fie 
convingător. Trebuie... 

— Ricky, sunt atât de bucuroasă că ai fost 
acolo. 

— FI este cel care a transportat-o la spital pe Anny, 
interveni Elizabeth. 

— Cum să-ţi mulţumesc? întrebă Mona Whitman 
observând ochii plini de lacrimi ai băiatului. O 
iubeşti mult pe micuța mea, nu-i așa? 

— Da, doamnă, şopti Ricky. 

— Ştii de ce a făcut asta? Nu reuşesc să înţeleg. 

— A făcut-o din cauza unor eleve din liceu. 

— Vrei să spui de majorete? 

— Da. 

— Într-adevăr, mi-a vorbit despre asta. Mi-a spus 
că cineva a împiedicat-o să intre în echipă. Cine 
putea s-o urască până într-atât pe micuța mea? 

Ricky nu răspunse și începu să-și fixeze vârful 
pantofilor. Elizabeth o privi pe sora ei care se 
învârtea ca un leu în cușcă prin faţa ferestrei, ca o 
buimăcită. 

Li se păruse că trecuseră secole când infirmiera 
palidă și obosită intră în sala de așteptare ca să anunţe 
că Anny Whitman suferise o spălătură de stomac și că 
dormea. 

— Va fi dusă în camera ei, preciză ea. 

— Va trăi? întrebă din nou doamna Whitman cu 
neliniște. 

— Încă nu pot să se pronunţe; trebuie așteptat să 
se trezească, răspunse infirmiera înainte să dispară 
prin ușile metalice duble. 

Doamna Whitman și Johnny, gemenele și Ricky 
Capaldo, în așteptarea neliniștită a noutăţilor despre 
Anny, se duseră să bea o cafea la cafeneaua 
spitalului. Toţi doreau cu fervoare ca tânăra fată să 
devină conștientă. Conversaţia se purta pe subiecte 
deja abordate — întrebarea teribilă fiind de a afla de 
ce Anny mersese până acolo... Jessica se ţinea 
deoparte. 

La capătul a două ore, infirmiera veni să anunţe 
că se putea merge în camera pacientei. Elizabeth și 

Jessica străbătură culoarul lung, mirosind a 
antiseptic, care ducea la camera cincisprezece.. 

Își aminteau amândouă de timpul când Elizabeth 
avusese gravul accident de motocicletă, astfel că se 
aşteptau să-l revadă pe tânărul și simpaticul medic 
care se ocupase de Elizabeth. Dar le primi un bărbat 
între două vârste. 

— Sunt doctorul Hammond, spuse el. 

Doamna Whitman înaintă ca să se prezinte. 

— Sunt mama lui Anny. Cum se simte? 

Doctorul Hammond nu arăta nici cea mai mică 
emotie. 

— Mi-ar plăcea să vă spun că este bine, dar nu 
este cazul. Nu ne putem pronunța încă pentru 
motivul întemeiat că nu știm cât timp a rămas 
inconștientă. 

Ricky făcu un pas înainte. 

— Eu sunt cel care am găsit-o, doctore, dar nu știu 
când a înghițit somniferele 

Doamna Whitman, Johnny și Ricky intrară în 
cameră și se repeziră la căpătâiul lui Anny. Mona 
mângâie mâna inertă a fiicei sale. Elizabeth și Jessica 
se opriră la piciorul patului, privind silueta firavă 
întinsă. Era nemișcată și avea faţa palidă. Jessica 
simţi că leșină şi se agăţă de barele patului. Cele 

două surori rămaseră câteva minute fără să 
vorbească, apoi Elizabeth își luă sora de mână, o 
scoase din cameră și o obligă să se așeze în sala de 
așteptare. 

După un timp, Ricky ieși la rândul lui și începu să 
măsoare holul în lung și-n lat, apoi intră din nou în 
cameră. Minutele păreau o eternitate. 

Deodată, un strigăt pătrunzător rupse tăcerea. 
Doamna Whitman ieși pe culoar. 

— Doctorul! Infirmiera! Fiica mea se trezește! 

— Doctor Hammond la camera cincisprezece, 
doctor Hammond la camera cincisprezece, repetă o 
voce în difuzor. 

Câteva secunde mai târziu, doctorul intra în 
camera lui Anny. Îi rugă pe doamna Whitman și pe 
Johnny să iasă. 

— Ce-a spus? întrebă Ricky pe doamna Whitman 
în timp ce se alăturară Jessicăi și Elizabethei în sala 
de aşteptare. 

— A gemut și a murmurat ceva ce n-am putut 
înțelege, răspunse Mona Whitman. 

Ea îşi aprinse o ţigară pe care începu s-o fumeze 
nervoasă. 

Când doctorul Hammond ieși din cameră, avea 
un aer preocupat. 

— A devenit conștientă? îl întrebă doamna 
Whitman, plină de speranță. 

— Este într-un fel de comă din care nu iese decât 
pentru a intra din nou; nu pot să spun că a redevenit 
conştientă. 

— Credeţi că va fi mai bine curând? întrebă 
doamna Whitman cu o voce insistentă. 

— Sper. Dar, dragă doamnă, când o persoană vrea 
să se sinucidă, refuză adeseori să mai trăiască. Dacă 
se intervine la timp, se întâmplă să-i redăm gustul de 
viaţă, dar în toate cazurile trebuie ca ea să dorească 
profund. 

— Ce vreți să spuneţi, doctore? 

Doctorul se așeză pe o banchetă şi luă braţul 
doamnei Whitman. 

— Nu cunosc motivele pentru care fiica 
dumneavoastră a vrut să moară, dar în orice caz, nu 
pare dornică să trăiască. 

Capitolul 12 


„Nu e dornică să trăiască... nu e dornică să 
trăiască“, aceste cuvinte răsunau în capul Jessicăi, în 
timp ce traversa holul de la intrarea în spital. 
Împinse ușa grea de sticlă și ajunse afară. Inspiră 
aerul proaspăt al nopții, apoi începu să alerge în 
lungul aleii și traversă peluza. Cu gâtul strâns, 
sângele îi bătea în tâmple. 

„Ea nu vrea, îşi repeta ea pentru a nu ştiu câta 
oară, și din cauza mea“. Cu picioarele tremurânde, 
mai alergă câţiva metri înainte de a se prăbuși pe 
iarbă, nu departe de grădina japoneză. Respira 
adânc aerul noptii. 

„Voi pleca, își spuse ea cu disperare. Voi lua un 
autobuz până la Los Angeles și apoi, un avion până la...“ 

Îşi ascunse faţa plină de lacrimi în iarba deasă și 
proaspătă a peluzei. 

— Jess! Jessica! 

Auzi că era chemată și, ridicând capul, o zări pe 
Elizabeth. 

— Ce faci aici? întrebă aceasta din urmă 
repezindu-se spre sora ei și luând-o în braţe. 

— Lasă-mă. 

— Ce-i cu tine? 

În loc de orice răspuns, Jessica scoase un geamăt. 
Cum ar putea să se simtă bine, asta nu va mai fi 
niciodată posibil. 

Elizabeth își legăna cu tandreţe sora. Aceasta 
începu să hohotească, dar după un timp se 
calmă. 

— N-o vei ajuta pe Anny fugind astfel, spuse 
Elizabeth cu o voce obosită. Nu servește la nimic 
dacă-ţi faci reproşuri. Calmează-te. 

— Nu pot. Este greşeala mea. Liz, nu ştiam că era 
așa de important pentru ea să intre în echipă. Într- 
adevăr, nu bănuiam. Aș vrea să fiu moartă! 

Jessica începu să lovească pământul cu piciorul, 
plângând mai tare. 

— Vino, ordonă Elizabeth fără să ştie prea bine ce 
trebuia să facă. 

— M-am dovedit egoistă, rea, agresivă, fără 
inimă... 

— Opreşte-te! încercă să glumească Elizabeth, îţi 
interzic s-o vorbeşti de rău pe sora mea adorată. 

Jessica se aşeză pe peluză și-și șterse ochii cu un 
colţ al fustei. 

— Ai auzit ce-a spus Ricky; are dreptate. Sunt un 
monstru. Dar te asigur, nu știam că dorea atât de 
mult să fie majoretă! 

Jessica își trase nasul şi-şi adânci privirea în ochii 
liniștiți ai surorii ei. Când Elizabeth o privea astfel, 
era imposibil s-o mintă. 

— O.K., știam; sau mai degrabă ar fi trebuit să ştiu. 
La urma urmei, trecusem și eu prin asta. 

— Ai procedat conform conștiinței tale, făcu 
Elizabeth pe un ton liniștitor. 

— Da, şi aşa am împins-o pe Anny la sinucidere. 
Jessica își plecă ochii. Ce pot să fac? Spune-mi. 

— Poate am o idee, spuse Elizabeth cu un aer 
gânditor. Medicul a spus că nu vrea să trăiască. 
Numai dacă și-ar putea redobândi gustul de viaţă... 

Jessica se ridică în picioare; se oprise din plâns. 
Își prinse sora de umeri. 

— Asta este, făcu ea cu hotărâre. Sunt sigură că 
vom putea s-o ajutăm. 

— Perfect, dar cum? 

— Am şi eu o idee, vino. 

Jessica, fermă și sigură pe ea, revenise pe linia de 
plutire. Elizabeth nu putu să nu observe, urmând-o 
pe culoarul spitalului cât de sigur era acum mersul ei. 

— Unde mergem? o întrebă ea prinzând-o de 
mânecă. 

— Puteţi să-mi spuneţi unde se găsește doctorul 
Hammond? întrebă Jessica la recepţie. Infirmiera 
răspunse: 

— Camera numărul doisprezece, lângă birou. 

Jessica se grăbi pe culoar, cu Elizabeth pe urmele 
ei. Ea bătu la ușă și o voce îi spuse să intre. Înaintă 
spre birou, unde doctorul Hammond studia un 
dosar. 

— Credeam că v-aţi întors acasă, spuse el ridicând 
ușor capul. 

Jessica se așeză în faţa lui, iar Elizabeth rămase în 
picioare în spatele scaunului. 

— Doctore, începu Jessica pe un ton hotărât, 
credeţi că v-ar putea ajuta să știți de ce a încercat 
Anny să se sinucidă? 

— Da, cred. Aveţi ceva să-mi spuneţi? 

— Da, este din cauza mea. 

Doctorul Hammond avu un aer de îndoială. 
Examină un moment trăsăturile trase ale 

interlocutoarei lui, faţa ei pătată de lacrimi; privirea 
lui se mută apoi asupra Elizabethei, care părea 
epuizată. 

— Sunteţi sigură? Aţi putea să-mi spuneti ce aveţi 
să vă reproșaţi, domnişoară? 

Jessica îi povesti totul. Se descrise drept o fată rea 
și egoistă. Când termină, pictase un portret al unui 
criminal oribil, capabil numai de acţiuni rele. 

— Înţeleg, făcu doctorul Hammond. Și dumneata 
ai dedus că refuzul dumitale a împins-o pe Anny 
Whitman să atenteze la viaţa ei? 

— Sunt sigură, aprobă Jessica. Acum, mă întreb 
dacă am dreptul să trăiesc... 

Doctorul Hammond își încrucișă mâinile și o 
privi pe Jessica drept în ochi. 

— Doriţi sincer să-i veniţi în ajutor acestei 
sărmane fete? 

— Da, vreau, este motivul pentru care am venit să 
vă văd. 

— Poate este posibil... trebuie văzut. Dar trebuie 
să fiți sinceră cu dumneavoastră înșivă. Sunteţi gata 
s-o acceptaţi pe Anny printre majoretele voastre? Nu 
trebuie mai ales să-i daţi false speranţe. Ar fi dramatic. 

Jessica închise ochii ca să-și oprească lacrimile. 
Elizabeth se aplecă spre ea să-i ia mâna. 

— N-ar fi trebuit niciodată s-o refuz, sunt hotărâtă 
s-o iau în grupa mea, dacă asta trebuie s-o ajute să 
trăiască. 

Doctorul clătină din cap cu tristeţe. 

— Nu pot fi sigur de nimic, totuși merită să 
încercăm. Dar pentru ca Anny să nu sufere din nou, 
trebuie s-o convingeţi că aveţi nevoie de ea și că nu 
procedaţi din milă. Trebuie să fiţi sigură pe 
dumneavoastră. 

Apropiindu-se de cameră, gemenele și medicul 
auziră aceste cuvinte șoptite: 

— Ştiu ce simţi, Anny. Știu de asemenea ce 
înseamnă să fii respinsă, murmură Ricky Capaldo. 
Ceea ce cred oamenii n-are nici o importanță. 
Trebuie să te trezești. Nu voi mai lăsa niciodată pe 
nimeni să-ți facă rău, îţi promit, Anny, te implor... 

Doctorul Hammond îşi vâri capul prin 
deschizătura ușii și îşi drese glasul înainte să intre, 
urmat de gemene. Ricky le aruncă o privire distrată 
și apoi se aplecă spre Anny. 

— S-a mișcat? îl întrebă medicul. 

Ricky scutură trist din cap. 

— Lasă-mă să-i vorbesc, spuse Jessica înaintând 
spre pat. 

— Tu? se miră băiatul. 

— Da, eu, replică Jessica. Sunt răspunzătoare, 
nu-i așa? Din cauza mea a vrut Anny să moară. 

Luase un aer provocator, ca și cum voia să 
împiedice ca cineva să-i pună responsabilitatea la 
îndoială. Se îndreptă spre un scaun, se așeză la 
capul bolnavei şi-i luă mâna inertă. 

— Anny, sunt eu, Jessica, Jessica Wakefield. 

Anny nu se mișcă. 

— Anny, reluă la rândul lui Ricky. Este Jessica. 
Jessica a venit să te vadă; vrea să-ţi vorbească! 

Jessica se întoarse spre doctorul Hammond. 

— Nu mă aude, spuse ea exasperată. 

— Continuati, o încurajă medicul. 

Jessica se aplecă din nou spre forma nemișcată. 

— Anny, ascultă-mă. .. Am venit să te văd deoarece 
am veşti importante să-ți spun... Am făcut o greșeală 
de neiertat! Am amestecat buletinele de vot...! 

— Şi eu sunt răspunzător, îi întări spusele Ricky, 
care înțelesese stratagema Jessicăi. Nici măcar n-am 
verificat! 

Elizabeth asculta în tăcere, apreciind intensitatea 
dragostei lui Ricky pentru Anny. Până acum, nimeni 
nu bănuise profunzimea acestui sentiment — nici 
chiar băiatul. 

— Auzi? continuă Jessica. Ricky are nevoie de tine. 
Dar nu trebuie să-l crezi, nu este greșeala lui. Era 
greșeala unei idioate incapabilă să-și dea seama că o 
anumită fată voia să se schimbe. 

Doctorul Hammond ieși din cameră și se duse la 
biroul de la intrare ca să ceară permisiunea ca 
vizitatorii să rămână după orele autorizate. 
Înțelesese că ultima speranţă de a o salva pe Anny 
era în mâinile lor. 

Elizabeth deschise ochii simțind razele soarelui 
dimineţii că îi mângâie obrajii. O durea peste tot; 
înțelese că dormise chircită într-un scaun de spital. 
Auzi vocea Jessicăi. 

— ... înţelegi, Anny, dacă nu-ţi revii, voi fi 
vinovată și din cauza asta îmi va fi imposibil să 
trăiesc. Dacă refuzi să trăiești.... Vom fi 
amândouă... Mă auzi? 

Elizabeth se frecă la ochi ca să vadă mai bine. 


Nicky Capaldo, așezat pe un scaun, o privea pe Anny 
în tăcere. Alături de el, îngenuncheată pe podea, 
Jessica ţinea în continuare mâna lui Annyi într-a ei. 

— Poate nu m-ai înţeles bine, reluă ea, dar am 
hotărât să mărim echipa — în loc de şapte majorete 
vom fi opt! Anny, contez pe tine! Asta-i adevărul. 

Urmă o lungă tăcere. Jessica lăsă să-i cadă capul 
în piept. Elizabeth se ridică și se apropie în vârful 
picioarelor de pat. 

— Jess? 

Jessica tresări şi-şi redresă capul. 

— Sunt eu, șopti Elizabeth apropiindu-se mai 
mult. 

— Credeam că este Anny, spuse Jessica disperată. 
Nu reușesc s-o fac să-și revină, trebuie că detestă 
sunetul vocii mele. 

Jessica abandonă mâna lui Anny, lacrimi curgeau 
pe obrajii ei. Niciodată n-o văzuse Elizabeth atât de 
descumpănită. 

Capitolul 13 


Undeva în fundul oceanului ei de singurătate și 
de spaimă, Anny găsise un punct de ancorare. Ceva 
o împiedicase să se îndepărteze la nesfârșit. Se 
agăţase cu disperare de această ancoră ca să lupte. O 
voce slabă se ridicase din adâncuri îndepărtate. În 
cursul acestei nopţi interminabile, mâna Jessicăi o 
împiedicase să alunece în obscuritatea totală și 
vocea ei o întărise. 

Şi iată că deodată mâna o abandonase și vocea 
tăcuse. Trebuia să le regăsească. 

Ricky fu primul care observă: 

— Jessica! strigă el. 

— Priveşte degetele ei! S-au mișcat! 

Mâna se mişcă a doua oară, imperceptibil. 

— Unde ești? Gemu vocea slabă a lui Anny, Jess... 

Jessica își simţi inima umflându-se în piept, o 
căldură plăcută îi cuprinse tot corpul. Luă mâna lui 
Anny într-a ei și de data asta simţi că tremură. 

— M-a strâns, șopti ea cu emoție. 

— Este adevărat? reluă vocea slabă. 


— Ce, Anny? 

— Opt majorete? 

— Bineînţeles, opt cu tine, Anny. Și vom relua 
antrenamentul săptămâna viitoare! 

În timp ce Jessica vorbea, sora ei ieşise din 
cameră ca s-o anunţe pe infirmiera de serviciu. 

— Chemaţi-l pe doctorul Hammond. Anny 
Whitman şi-a revenit. 

Întoarsă în cameră, îl găsi pe Ricky susținând-o pe 
Anny ca să bea o înghiţitură de apă. Cât despre 
Jessica, oboseala ei dispăruse miraculos. Anny 
aruncă o privire în jurul ei. Privirea ei căzu pe 
Elizabeth, apoi reveni la Ricky și Jessica. 

— De când sunteţi aici, și de când sunt eu aici? 

— N-are nici o importanţă, protestă Ricky, 
singurul lucru care contează este că nu vom mai 
rămâne mult timp. 

Anny îi întinse o mână tremurătoare. El se 
apropie s-o ia într-a lui. Anny întinse cealaltă mână 
Jessicăi. 

— Vă mulțumesc, spuse ea, mi-aţi salvat viaţa. 

Jessica îi răspunse cu un zâmbet radios. Era 
straniu că în ciuda orelor lungi petrecute la capul 
noii sale prietene, se simţea în plină formă și fericită. 

Câteva momente mai târziu, doctorul Hammond 
intra în cameră. Avea aerul destins și prietenos. Se 
îndreptă spre fereastră și ridică storul ca să intre 
soarele dimineții. 

— Iată ceva bun, spuse el apropiindu-se de Anny. 
Îi luă pulsul. 

— Hotărât lucru, nu mai folosesc la nimic aici: 
sunt deja trei medici! 

— Ce mi s-a întâmplat? întrebă Anny. 

— Nu vă amintiţi nimic? 

— Nu, nu tocmai. 

Doctorul zâmbi. 

— O să vă amintiţi. Pentru moment, să vă amintiţi 
doar că aveţi prieteni fantastici şi că vă iubesc. 

— Nu voi uita niciodată. 

— Cum vă simtiti? o întrebă doctorul. 

— Nu știu foarte bine: obosită și mi-e foame. 

— Foame? Atunci, vi se va aduce mâncare, încheie 
el cu un zâmbet. 

Anny însă nu-l mai asculta, deoarece atenţia ei 
fusese atrasă de o siluetă care ezita, lângă ușă. 

— Mamă? făcu ea cu o voce tremurătoare. 

Doamna Whitman se repezi spre pat ca s-o ia pe 
fiica ei în braţe. 

— Da, scumpa mea, eu sunt. Ce fericire să te 
regăsesc! 

Se aşeză pe pat, zâmbind și plângând în același 
timp. Anny aruncă o privire în direcţia ușii. Apoi o 
privi pe mama ei, foarte elegantă în taiorul ei 
albastru, ochii ei oprindu-se pe mâinile ei blânde și 
pe faţa ei tristă. Privirile mamei și fiicei se întâlniră o 
clipă: era ca și cum se vedeau pentru prima dată. 
Anny a fost cea care a rupt tăcerea. 

— Unde este... John? o întrebă ea arătând ușa. 

— Johnny nu va veni aici, draga mea, nu va mai 
veni niciodată, răspunse Mona Whitman mângâind 
obrazul fiicei sale. 

— A plecat? o întrebă Anny, cu faţa luminată de fericire. 

— N-are importanţă; începând de acum, vom fi 
singure. 

— Ce s-a întâmplat, mamă? 

— Am înţeles deodată — după ce ai făcut... în fine, 
când ţi s-a întâmplat... și când nici măcar nu știam 
de ce. Atunci am reflectat și mi-am spus că viaţa ne 
separase. Regret, Anny. Sper că vei putea să ierti o 
mamă egoistă şi oarbă. 

Anny se ridică în patul ei și-și aruncă braţele în 
jurul gâtului mamei sale. Le simţi pe ale mamei 
strângând.-o la piept. 

— Mamă, strigă ea, te iubesc! 

— Știu, draga mea, murmură doamna Whitman 
culcând-o blând pe fiica sa, şi eu te iubesc. 

În acest moment, doctorul Hammond făcu un 
semn ca să arate că era timpul ca Anny să se 
odihnească. 

— Cred că am avut destule emoţii în această 
dimineață, spuse el. Tânăra noastră prietenă are 
nevoie să mănânce și apoi va dormi. 

— Vă rog, doctore, interveni Anny. Doar câteva 
minute. Jessica... Ricky. 

Băiatul și fata se apropiară de pat. 

— Vreau să vă mulţumesc că m-ati salvat. Eu... 
acum îmi amintesc ce s-a întâmplat. ... Şi voiam să 
vă spun că de acum înainte voi putea trăi fără să fiu 
o majoretă. Elizabeth m-a făcut să înțeleg că asta nu 
era esenţialul. Aveai dreptate, Liz, adăugă ea 
privind-o pe mama ei, am găsit ceva mult mai 
important. 

— Dar noi te dorim printre majorete, insistă 
Jessica. Dacă refuzi, nu voi mai conduce echipa. 

Făcu gestul că voia să plece. 

— Tu, vei pleca, se miră Anny, tu căpitanul? Nu 
poti face aşa ceva. 

— Atunci, ai înţeles! 

— Acum, s-a terminat, interveni doctorul 
Hammond pentru a doua oară. El invită vizitatorii să 
plece. Reveniți după-amiază. 

— Salut, Liz, făcu Anny, salut Jess, salut Ricky! La 
revedere mamă. 

Apropiindu-se de ascensor, Jessica se întoarse 
spre sora ei cu un zâmbet larg și strigă: 

— Mor de foame. Dacă mergem acasă preparăm 
un mic dejun bun? 

— L-ai meritat, răspunse Elizabeth: cu clătite, ouă, 
jambon și restul. Jess, ai fost senzațională. 

— Crezi într-adevăr? 

— Sigur. 

— O.K. Atunci, vei conduce și pe drum îmi vei 
explica de ce. Și mai ales, nu uita nimic. 

Elizabeth izbucni în râs. 

— Jess, ești imposibilă. 

După-amiază, gemenele însoţite de Ricky s-au 
întors la spital. Anny îi aștepta în patul ei; părea 
că-și regăsise frumoasa ei formă. 

— Mama mi-a oferit acest chimonou, spuse ea cu 
un râs fericit. Este minunat, nu-i așa? 

— Super! se extazie Elizabeth, admirând 
îmbrăcămintea de mătase albastră cu roșu. 

— Fiindcă ai primit deja un cadou, spuse atunci 
Ricky, nu vei dori... să-l vezi pe acesta. Învârti 
deasupra capului o cutie enormă ornată cu o 
panglică roșie. 

— Ce este? întrebă Anny cu ochii plini de 
nerăbdare. 

— Nimic foarte interesant, o tachină Jessica. 

— Dacă nu-mi arătaţi, încep să urlu, vă previn, îi 
amenință Anny cu un râs exploziv. 

Ricky puse cutia pe pat. Anny desfăcu panglica și 
smulse capacul. 

„Oh!!! făcu ea desfăcând un pulovăr superb de 
majoretă purtând initialele S.V. ÎI privi un moment 
ca și cum se temea să-l atingă, apoi îl puse pe ea. 

— Ricky, ieși o clipă, îl rugă ea. 

Ricky plecat, gemenele o ajutară pe Anny să-și 
scoată chimonoul și să îmbrace pulovărul de Sun 
Valley. 

— Pot intra? întrebă Ricky ceva mai târziu. 

— Cum mă găsești? îl întrebă Anny cu orgoliu. 

— Perfect, spuse el, absolut perfect! 

El se duse la fereastră, aruncă o privire afară și 
reveni spre Anny. 

— O.K., Whitman, spuse el dregându-și glasul, în 
calitate de antrenor, vă voi da primele mele 
instrucţiuni. Ridicaţi-vă și veniţi la fereastră! 

— De ce? întrebă Anny stupefiată. 

— Nu discutati, se răsti Ricky. Liz, Jess, ajutaţi-o să 
se ridice. 

Elizabeth și Jessica o susţinură pe convalescentă 
până la fereastră. 

În acel moment, băiatul agită braţul. Și Anny le 
zări pe peluza spitalului pe Marian Wilson, Jeanie 
West, Helen Bradley, Maria Santelli, Clara Walker și 
Sandra Bacon — echipa de majorete completă. La 
semnalul lui Marian, fetele strigară la unison: 

„Bun venit lui Anny!“ 

— Oh, cred că încep să plâng, gemu aceasta. 


KKK 


158 


În seara aceea, după terminarea vizitelor, 
Elizabeth și Jessica se grăbeau să ajungă în parcarea 
spitalului unde se afla micul lor Fiat roșu. 

— Grăbeşte-te Liz, ordonă Jessica surorii ei 
gemene, știi bine că azi este ziua „J“. 

— Ştiu, replică Elizabeth și încerc să n-o transform 
într-o zi de catastrofă. 

Elizabeth se instală la volanul decapotabilei și se 
năpusti pe drum. 

— Ei bine, începu imediat Jess, cine va merge la 
New York și cine va rămâne aici să-i arate Sun Valley 
superbei Susan Devlin? 

— La alegerea ta, spuse Elizabeth. 

— Nu știu încă, vom decide acasă. 

Cincisprezece zile la New York, şi cincisprezece 
zile petrecute în compania fantasticei Susan Devlin, 
iată ceva promiţător! 

Când cele două surori opriră maşina pe aleea 
vilei, erau pradă celei mai mari agitații. 

Trebuia în sfârșit să se decidă. 

